स्वास्थ्य संवाद डॉ . राजेंद्र आगरकर – response . lokprabha @ expressindia . com पावसाळी हवेत सर्दी , फ्लू , मलेरिया , डेंग्यू , चिकनगुनिया या विकारांच्या शक्यता वाढतातच , पण कावीळ , टायफाइड आणि लेप्टोस्पायरोसिस तर अधिक घातक असतात . ‘बंडय़ा पावसात बाहेर जायचं नाही भिजलास तर सर्दी होईल . . ’ पावसात भिजण्याचा आणि सर्दीचा संबंध आपल्या सगळ्यांसाठी आपल्या वयाएवढा जुना आहे . काळ बदलला तरी घरोघरी हाच संवाद ऐकू येतो . सर्दी म्हणजे नाक वाहणे , नाक चोंदणे , शिंका येणे , घसा खवखवणे , क्वचितप्रसंगी डोळे लाल होणे , डोळ्यातून पाणी वाहणे , किंचित ताप , अंगदुखी ही सर्दीची सर्वपरिचित लक्षणे आम्हाला पाठ आहेत . जगात सर्वात जास्त लोकांना हैराण करणारा आजार अशी सर्दीची ख्याती असली तरीही तिला आम्ही किरकोळ आजाराच्या रांगेतच बसवतो . सर्दीने बेजार झालेल्या बाळाला आई कसले तरी औषध चोपडते आणि दुसऱ्या दिवशी बाळ लांब श्वास घेऊन मी ठणठणीत बरा झालो अशी घोषणा करतो . ही जाहिरात बहुतेक जण फारच गांभीर्याने घेतात . सर्दीवर रामबाण अशी वल्गना करणारी शेकडो औषधे बाजारात उपलब्ध आहेत . वेगवेगळ्या उपचार पद्धतीच्या तज्ज्ञांनी सुचवलेली विविध औषधे लक्षणांची तीव्रता तात्पुरती कमी करण्यापलीकडे फारसं काही करू शकत नाही हे सर्वाना चांगलं ठाऊक आहे . तरीसुद्धा जाहिरातीला बळी पडण्याचा आमचा सोस काही संपत नाही . सर्दी का होते ? १९४१ साली शास्त्रज्ञांनी हे सिद्ध केले की सर्दी झालेल्या व्यक्तीच्या नाकातून वाहणारा द्रव जिवाणूविरहित केल्यानंतरसुद्धा संसर्गजन्य आहे . १९५० ते १९६० च्या दरम्यान सर्दीला कारणीभूत अशा जवळपास १०० विषाणूंचा शोध लागला या विषाणूसमूहाला Rhinovirus म्हणतात . सर्दीसारखीच पण तीव्र स्वरूपाची लक्षणे असलेला ( विशेषतः ताप ) इन्फ्लुएंझा विषाणूमुळे होणारा आजार फ्लू नावाने ओळखला जातो . या आजाराची जरा जास्त दहशत आहे . १९१८ साली ‘स्पनिश फ्लू’ या फ्लूच्या साथीमुळे जवळपास पाच कोटी लोक मृत्युमुखी पडले होते . आपल्या देशात काही भागात जून ते नोव्हेंबर या काळात फ्लूचा प्रादुर्भाव जाणवतो . वैयक्तिक स्वच्छतेचे आणि सुरक्षिततेचे काही मूलभूत नियम पाळल्यास या आजारांचा प्रसार थांबवता येतो . िशकताना किंवा खोकताना विषाणू नाकातोंडातून बाहेर पडतात व हवेत पसरतात . हवेतील विषाणूंचा संसर्ग होऊन सर्दी होते . नाकातून वाहणारा द्रव किंवा शेंबूड हाताला लागल्यास त्यामुळे सुद्धा संसर्ग होऊ शकतो . अशा प्रकारे हाताला हात लागून संसर्ग होण्याची शक्यता समोरासमोर िशकल्यामुळे होणाऱ्या संसर्गापेक्षा जास्त असते . पावसाळ्यात मलेरिया , डेंग्यू , चिकनगुनिया या विकारांची शक्यता वाढते कारण साचलेल्या पाण्यात डासांची पैदास प्रचंड प्रमाणात होते आणि डासांच्या माध्यमातूनच या रोगांचा प्रसार होतो . घरात आणि घराच्या आसपास पाणी साचणार नाही याची खबरदारी घ्यावी . दूषित पाण्यामुळे होणारे दोन महत्त्वाचे आजार म्हणजे कावीळ आणि विषमज्वर ऊर्फ टायफाइड कावीळ : भूक न लागणे , मळमळणे , अन्नावरची आणि धूम्रपानावरची वासना जाणे , उलटय़ा होणे , अशक्तपणा , ताप , अंगदुखी , सांधेदुखी , पोटदुखी , विशेषतः पोटाच्या उजव्या व वरच्या भागात डोकेदुखी , सर्दी - पडसं , खोकला , इत्यादी लक्षणे या आजारात सुरुवातीला दिसतात . ही सगळी लक्षणे इतर आजारांतही आढळतात त्यामुळे काविळीची शंका रुग्णाला सर्वप्रथम येते ती लघवीचा बदललेला रंग पाहून . लघवी जर्द पिवळी किंवा तपकिरी होते . काही दिवसांनी डोळे पिवळे दिसायला लागतात . कावीळ दिसायला लागल्यानंतर मात्र सुरुवातीच्या लक्षणांची तीव्रता कमी होते . विषमज्वर ऊर्फ टायफाईड : ताप हे प्रमुख लक्षण , तापाबरोबरच डोकेदुखी , अंगदुखी , पोटदुखी , मळमळ , उलटी , कधी कधी हगवण विशेषतः लहान मुलांमध्ये . तर काही जणांना बद्धकोष्ठतेचा त्रास होतो . आपल्या देशात या आजाराचे रुग्ण बारमाही असतात . टायफाईडची लस उपलब्ध आहे . प्रत्येकाने ही लस नक्की घ्यावी . का कुणास ठाऊक पण या लसीबद्दल लोक फारच उदासीन आहेत ही अत्यंत दुर्दैवी गोष्ट आहे . लेप्टोस्पायरोसिस : लेप्टोस्पायरोसिस हे रोगनिदान काही आपल्या नेहमीच्या ऐकण्यातले नक्कीच नाही . परंतु आज मात्र ते सर्वतोमुखी झाले आहे . ही किमया अर्थातच प्रसारमाध्यमांच्या लोकजागरण मोहिमेने केली याविषयी शंका नाही . जवळजवळ सर्व प्रमुख वर्तमानपत्रांत या विकाराची माहिती छापून येतेच त्यामुळे अनेक बळी घेणाऱ्या या रोगाबद्दल भीतीयुक्त कुतूहल जागृत न होते तरच नवल . म्हणूनच याबद्दल जरा सविस्तर चर्चा करू या . आपल्याकडे एखाद्या रोगाची साथ आली की त्याविषयीच्या चर्चा , वादविवाद यांचीही साथ येते आणि साथीचा रोग आटोक्यात आला की या चर्चासत्रांची लाटही ओसरते . सगळे जण आपापल्या कामाला लागतात . सुरतसारखं एखादं अपवादात्मक उदाहरण सोडल्यास बहुतेक वेळा केलेल्या चर्चा खबरदारीच्या दृष्टिकोनातून केलेल्या उपाययोजना . पुनरावृत्ती टाळण्याकरिता सोडलेले संकल्प हे सारे काही विस्मरणाच्या पडद्याआड केव्हा लुप्त होते हे कळतसुद्धा नाही . या सगळया प्रकारामुळे कायमस्वरूपी उपाययोजना होतच नाही . लेप्टोस्पायरोसिस हा प्राणिजन्य गटात मोडणारा रोग आहे . लेप्टोस्पायरोसिसची इतर नावे : लेप्टोस्पायरोसिस हा रोग अनेक नावांनी ओळखला जातो . उदा . वेल्स डिसिज कॅनिकोला फीवर . सेवन डेज फीवर . मड फीवर , शुगर केन फीवर , राइस फील्ड वर्कर्स फीवर , हार्वेस्ट फीवर इत्यादी . रोगाच्या या विविध नावांपकी काही नावांवरून हा रोग कुणाला होण्याची शक्यता असते याचा अंदाज येतो . लेप्टोस्पायरोसिस या जिवाणूमुळे हा रोग होतो . या जिवाणूचे दोन मुख्य व अनेक उपप्रकार आहेत . या जिवाणूला जगण्यासाठी व वाढ होण्यासाठी विशिष्ट वातावरणाची गरज असली तरी साचलेल्या पाण्यात वा डबक्यात बराच काळ तग धरण्याची ताकद त्यांच्यात असते . समुद्राच्या पाण्यात खारटपणामुळे त्यांचा टिकाव लागत नाही . पाण्यातील क्लोरिनमुळेसुद्धा हे जिवाणू नष्ट होतात . संसर्ग झालेल्या प्राण्याच्या मूत्रिपडात या जिवाणूचे वास्तव्य असते . मूत्रावाटे हे जिवाणू शरीराबाहेर पडतात . शरीराबाहेर पडलेले जिवाणू डबक्यात वा चिखलात बराच काळ जिवंत राहतात . इथे जिवाणूच्या संपर्कात आलेल्या प्राण्याला वा माणसाला संसर्ग होऊ शकतो . माणसाच्या शरीरावर जखम वा ओरखडा असल्यास त्यावाटे हे जिवाणू माणसाच्या शरीरात प्रवेश करतात . माणसांच्या वस्तीत राहणारे प्राणी तसेच जंगलात राहणारे प्राणी आपसात या रोगाची देवाणघेवाण करतात . ग्रामीण भागातील लोकांचा दोन्ही प्रकारच्या प्राण्यांशी संपर्क येतो व त्यामुळे संसर्ग होण्याची शक्यता असते . माणसाला झालेला रोग मात्र संसर्गजन्य नसतो . शेतकरी . गटाराची स्वच्छता करणारे कामगार . जंगलात भटकणारे शिकारी यांनी विशेष काळजी घ्यायला हवी . रोगाची सुरुवात : लक्षणे : लेप्टोस्पायरोसिस या रोगाच्या लक्षणांची सुरुवात जिवाणूशी संपर्क आल्यापासून साधारणपणे एक ते दोन आठवडय़ात होते . काही वेळा हा कालावधी दोन दिवस एवढा कमी किंवा २० दिवसांपर्यंत असू शकतो . या कालावधीचा व रोगाच्या तीव्रतेचा संबंध नसतो . ताप , प्रचंड डोकेदुखी व अंगदुखी ही प्राथमिक लक्षणे साधारणपणे ९५ टक्के रुग्णांमध्ये आढळतात . अंगदुखीमुळे रुग्णाला उभे राहणे अशक्य होते . त्याच्या खालोखाल डोळे लाल होणे . मळमळ . पोटदुखी . उलटय़ा व कावीळ ही लक्षणे आढळतात . फ्लूसारखी किरकोळ लक्षणेसुद्धा काही रुग्णांमध्ये दिसतात . बऱ्याच रुग्णांमध्ये लक्षणांची सुरुवात अचानकपणे होते . आजाराच्या अशा सुरुवातीला ‘ब्रुुटल बिगििनग’ असे म्हणतात . ताप साधारणपणे थंडी वाजून येतो व ३८ ते ४० अंश सेल्सिअसपर्यंत असतो . ताप , असह्य़ डोकेदुखी व अंगदुखी ही निदानासाठी महत्त्वाची मानली जातात . या विकारात काही रुग्णांमध्ये लसिकाग्रंथी सुजतात व यकृताला सूज येते . काही रुग्णांमध्ये मेिनजायटिसची लक्षणे कमी - अधिक प्रमाणात आढळतात . आजाराचा कालावधी सर्वसाधारणपणे चार ते नऊ दिवसांचा असतो . १५ टक्के रुग्णांमध्ये मात्र आजाराचा कालावधी नऊ दिवसांपेक्षा जास्त लांबतो . अपवादात्मक रुग्णांमध्ये हा कालावधी सात - आठ आठवडे लांबल्याची नोंद आहे . पाच टक्के रुग्णांमध्ये रोगाची तीव्रता फार जास्त असते . अशा रुग्णांमध्ये बहुतेक वेळा कावीळ . आजारपणाच्या पाचव्या ते नवव्या दिवसाच्या दरम्यान दिसू लागते . रक्तस्राव होणे . मूत्रिपड निकामी होणे यांसारखी गंभीर लक्षणे दिसू लागतात यालाच ‘वेल्स सिण्ड्रोम’ असे म्हणतात . लघवीचे प्रमाण अतिशय कमी होणे ही गंभीर अवस्थेची नांदी समजतात . आपल्याकडे सार्वजानिक स्वच्छता ही जनतेची नाही , तर शासनाची जबाबदारी आहे अशी आपली ठाम समजूत असल्यामुळे घरातील घाण रस्त्याच्या कडेला भिरकावून देताना आपल्या मनाला अपराधीपणाची भावना शिवतसुद्धा नाही . जनतेच्या या बेफिकीर वृत्तीप्रमाणेच महानगरपालिकेचे अधिकृत उकिरडे व कचरा नियोजनाचा अभाव हे प्रश्नसुद्धा अमरत्वाचा शाप घेऊन आलेले . या उकिरडय़ावर उंदीर , मांजर व कुत्रा गुण्यागोिवदाने एकाच पंगतीला जेवताना पाहून परस्पर वैरभाव कमीत कमी या पातळीवर लयास गेल्याचे जाणवते . क्वचित प्रसंगी जास्त मंडळी एकत्र आल्यास त्यांच्यात थोडीफार भांडणे होतात . पण खाद्यपदार्थाची टंचाई हा प्रश्न फक्त मानवांपुरताच मर्यादित असल्यामुळे त्यांची भांडणे फार काळ टिकत नाहीत . प्राण्यांना मलमूत्र विसर्जनासाठी कुठलीच ‘सुलभ’ व्यवस्था उपलब्ध नसल्यामुळे उकिरडय़ाच्या आसपास आणि त्यांचा संचार असलेल्या सर्व ठिकाणी लेप्टोस्पायरोसिसचे जिवाणू असू शकतात . उंदरांच्या संख्येच्या संदर्भात प्रसिद्ध झालेल्या आकडेवारीनुसार आपल्याकडे माणशी एक या प्रमाणात उंदीर आहेत . उंदीर , कुत्रा व मांजर या प्राण्यांचा उपद्रव कमी करण्यासाठी उपाययोजना करायची झाल्यास त्यांना उकिरडय़ाच्या स्वरूपात उपलब्ध असलेले अन्नपदार्थाचे साठे नाहीसे व्हायला पाहिजे . रोगनियंत्रणाच्या संदर्भात उपाययोजना आखताना हे काम कुठल्याही महानगरपालिकेला जनतेच्या सक्रिय सहभागाशिवाय अशक्य आहे हे आपण मान्य केले पाहिजे . रोगनियंत्रण उपाययोजनेत सार्वजानिक स्वच्छतेच्या कार्यक्रमाला अग्रक्रम तर द्यायला हवाच परंतु हे कार्यक्रम परिणामकारक होण्यासाठी हवी सार्वजानिक स्वच्छतेसंबंधीचे निकष काटेकोरपणे पाळणारी यंत्रणा . जनतेच्या सक्रिय सहभागासाठी मोठय़ा प्रमाणात जनजागरणाची आणि लोकशिक्षणाची मोहीम तसंच सार्वजानिक स्वच्छता लोकांच्या आरोग्याच्या दृष्टीने अत्यावश्यक असल्यामुळे त्या संबंधीच्या नियमांचा भंग करणाऱ्यांसाठी कठोर शिक्षेची कायद्यात सोय हवी . असे त्रिसूत्री कार्यक्रम राबविल्यास कायमस्वरूपी उपाययोजना करता येईल . हे आपल्याला साध्य झाले तर लेप्टोस्पायरोसिसच नव्हे तर इतर अनेक आरोग्यविषयक समस्या सुटतील . अशी घ्या काळजी… संसर्गजन्य रोगांच्या बाबतीत प्रतिबंधक उपाययोजना सर्वाधिक महत्त्वाची असते . रोगावर लस उपलब्ध असल्यास त्याला अग्रक्रम द्यायला हवा . टायफाईडची लस सर्वत्र उपलब्ध आहे . लसीकरणाचा खर्च आजारपणाच्या एक दिवसाच्या खर्चाएवढा असतो आणि लस आपल्याला तीन वर्षांसाठी संरक्षण देते . तरीसुद्धा ही लस म्हणावी तेवढी लोकप्रिय नाही . सर्व शाळा , कॉलेज , खाजगी / सरकारी कार्यालयांमध्ये जनतेने पुढाकार घेऊन लसीकरण करून घ्यावे असे मला आग्रहाने सांगावेसे वाटते . लेप्टोस्पायरोसिससाठी प्रभावी प्रतिबंधक उपाययोजना म्हणजे सार्वजनिक स्वच्छता . रस्त्याच्या कडेला असलेल्या अधिकृत कचराकुंडीचा पसारा रस्त्यावर पसरणार नाही याची दक्षता घेणे गरजेचे आहे . पायाला जखम वा ओरखडा आल्यास रस्त्यावर साचलेल्या पाण्यापासून दूर राहणे अत्यावश्यक आहे . घाबरू नका , काळजी घ्या . सौजन्य – लोकप्रभा


महिलांना पात्रता फेरीत सातवे स्थान भारतीय धावपटूंना ऑलिम्पिकमधील मैदानी स्पर्धेत पुन्हा अपयशाला सामोरे जावे लागले . पुरुषांच्या चार बाय ४०० मीटर रिले प्रकारात भारतीय संघ बाद करण्यात आला , तर महिलांना त्याच प्रकारात पात्रता फेरीत सातव्या क्रमांकावर समाधान मानावे लागले . बॅटन चुकीच्या पद्धतीने दिले गेले , या कारणास्तव महम्मद पुथानपुराक्कल , महम्मद अनास , अय्यास्वामी धारुन , राजीव आरोकिया यांचा समावेश असलेल्या भारतीय संघाला बाद करण्यात आले . निर्मला शेरॉन , टिंटू लुका , एम . आर . पूवम्मा व अनिल्डा थॉमस यांचा समावेश असलेल्या भारतीय महिला संघाला पात्रता फेरीतील आठ संघांमध्ये सातवे स्थान मिळाले . त्यांनी हे अंतर ३ मिनिटे २९ . ३३ सेकंदांत पार केले . एकुणात त्यांना १६ संघांमध्ये १३वे स्थान मिळाले . महिलांच्या २० किलोमीटर चालण्याच्या शर्यतीत सपना पुनियाने वेळेच्या मर्यादेत अंतिम रेषा पार न केल्यामुळे ‘शर्यत पूर्ण न करणारी खेळाडू’ असाच शेरा तिच्या नावापुढे नोंदवण्यात आला . भारताच्या आशियाई रौप्यपदक विजेत्या खुशबीर कौरने ही शर्यत एक तास ४० मिनिटे ३३ सेकंदांत पूर्ण केली आणि ६४ खेळाडूंमध्ये ५४वे स्थान घेतले . तिला एक तास ३३ मिनिटे ७ सेकंद या स्वतःच्या वैयक्तिक वेळेपेक्षा जास्त वेळ लागला . भारताचे नित्येंद्रसिंग रावत , खेताराम व गोपी थोनाक्ला हे तीन खेळाडू मॅरेथॉन शर्यतीत भाग घेत आहेत . ही शर्यत रविवारी होणार आहे .


राष्ट्रीय स्पर्धेतील दुखापतीनंतरही सतीश शिवालिंगमने जिद्द सोडली नाही आणि राष्ट्रकुल क्रीडा वेटलिफ्टिंग स्पर्धेतील भारताचे तिसरे सुवर्णपदक जिंकले . गतविजेत्या सतीशने अन्य प्रतिस्पर्ध्यांपेक्षा पाच किलो वजन जास्त उचलून सहज बाजी मारली . सतीशच्या यशासोबत सहज बाजी हे शब्द जोडणे चुकीचे होईल . त्याने ७७ किलो गटातील यशाची आशा राष्ट्रीय स्पर्धेतील दुखापतीनंतर सोडली होती . त्याला साधे बसतानाही त्रास होत होता . पण या २५ वर्षीय जिद्दी युवकाने एकंदरीत ३१७ किलो ( स्नॅचमध्ये १४४ , क्लीन अँड जर्क १७३ ) वजन पेलताना हुकमत राखली . तो क्लीन अँड जर्कमध्ये शेवटचा प्रयत्न करण्यापूर्वीच त्याचे सुवर्णपदक निश्चित झाले असते . अजून एखादा प्रयत्न केला असता तर खूपच त्रास झाला असता , असे त्याने सांगितले . राष्ट्रीय स्पर्धेत क्लीन अँड जर्कमध्ये १९४ किलो वजन उचलण्याच्या प्रयत्नात दुखापत झाली . अजूनही त्रास होत आहे , तरीही सुवर्णपदक जिंकू शकलो , याचा आनंद आहे , असे सतीशने सांगितले . दुखापत झाल्यावर तर साधे बसणेही अवघड झाले होते . त्यावेळी सर्वांनी काळजी घेतली . माझा आत्मविश्वास उंचावला . पण तरीही मला खात्री नव्हती . त्यामुळे मी पूर्ण जोषात सरावही केला नव्हता , या परिस्थितीत पदकाची आशा तरी कशी बाळगणार , अशी विचारणा त्याने केली . स्नॅचमध्ये सतीश आणि इंग्लंडचा जॅक ओलिव्हर यांच्यात चांगलीच चुरस झाली . दोघांनीही वजन वाढवत नेले , त्यात जॅक एका किलोने सरस ठरला . क्लीन अँड जर्कमध्ये १६७ किलोने यशस्वी सुरवात केल्यानंतरच्या दोन प्रयत्नांत जॅक १७१ किलो वजन उचलू शकला नाही . त्यामुळे सतीशने दुसऱ्या प्रयत्नात पेललेल्या १७३ किलोंनी त्याचे सुवर्णपदक निश्चित केले . मी एक प्रकारे लकीच ठरलो . तो एका जरी प्रयत्नात यशस्वी झाला असता तर माझे आव्हान खडतर झाले असते . शरीराने किती साथ दिली असती हा प्रश्नच आहे , असे सतीश म्हणाला .


२०१८ हे वर्ष भारतीय क्रिकेट संघासाठी खऱ्या अर्थाने कसोटीचं वर्ष ठरणार आहे असं म्हणायला हरकत नाही . आयसीसीच्या नियोजीत वेळापत्रकात काही दिवसांपूर्वी भारत विरुद्ध आयर्लंड टी - २० सामन्याची भर पडणार आहे . यानंतर sportslive . com या वेबसाईटने दिलेल्या बातमीनुसार नवीन वर्षात भारत अफगाणिस्तानविरुद्ध कसोटी सामना खेळण्याची शक्यता आहे . बंगळुरुच्या चिन्नास्वामी मैदानात हा कसोटी सामना रंगणार असून , जुन महिन्यामध्ये हा कसोटी सामना खेळवला जाऊ शकतो . २०१७ सालात आयसीसीने अफगाणिस्तान आणि आयर्लंड या दोन देशांना कसोटी क्रिकेट खेळणाऱ्या देशांचा दर्जा दिला . यानंतर आपल्या देशातील युद्धजन्य परिस्थितीमुळे अफगाणिस्तानचा संघ आपल्या घरच्या मैदानावरचे सामने ग्रेटर नोएडा परिसरातील शहिद विजय सिंह प्रतिक स्पोर्ट्स कॉम्प्लेक्सवर खेळत होता . सुरुवातीला कोलकात्याचं इडन गार्डन मैदान या शर्यतीत पुढे होतं , मात्र अखेर चिन्नास्वामी मैदानावर शिक्कामोर्तब झाल्याचं समजतं आहे . अफगाणिस्तान क्रिकेट बोर्डाने बीसीसीआयकडे भारतीय संघाविरुद्ध कसोटी सामना खेळण्याची मागणी केली होती . सुत्रांनी दिलेल्या माहितीनुसार बीसीसीआयने ही मागणी मान्य केल्याचं समजतंय . आयपीएलचे सामने संपल्यानंतर भारत आयर्लंड आणि इंग्लंडच्या दौऱ्यावर जाणार आहे . त्याआधी अफगाणिस्तानविरुद्धचा एक कसोटी सामना नियोजीत केला जाण्याची शक्यता आहे .


करुण नायर , सॅम बिलिंग्जची अर्धशतकी खेळी ; कालरेस ब्रेथवेटची अष्टपैलू कामगिरी सुरेख सांघिक प्रदर्शनाच्या बळावर दिल्ली डेअरडेव्हिल्सने घरच्या मैदानावर कोलकाता नाइट रायडर्सला नमवत सरशी साधली . २ बाद २ अशी घसरण होऊनही दिल्लीने प्रथम फलंदाजी करताना १८६ धावांचा डोंगर उभारला . त्यानंतर तुल्यबळ कोलकाता संघाला १५९ धावांमध्ये रोखत दिल्लीने विजय साजरा केला . गौतम गंभीर आणि रॉबिन उथप्पा या कोलकाताच्या भरवशाच्या सलामीवीरांनी २१ धावांची सलामी दिली . मात्र झहीर खानने गंभीरला बाद करत ही जोडी फोडली . पीयूष चावलाला तिसऱ्या क्रमांकावर बढती देण्याचा निर्णय फसला . चावला ८ धावा करून तंबूत परतला . कालरेस ब्रेथवेटने धडाकेबाज युसूफ पठाणलाही केवळ १० धावांवर बाद केले . श्रेयस अय्यरच्या अफलातून झेलमुळे सूर्यकुमार यादवला तंबूत परतावे लागले . त्याने २१ धावा केल्या . राजगोपाळ सतीशही ६ धावा करून माघारी परतला . एकामागोमाग एक सहकारी बाद होत असतानाही रॉबिन उथप्पाने चिवटपणे झुंज दिली . उथप्पाने आंद्रे रसेलच्या साथीने सहाव्या विकेटसाठी ३ . ३ षटकांत ४४ धावांची भागीदारी केली . अमित मिश्राने स्वतःच्याच गोलंदाजीवर अफलातून झेल टिपत रसेलचा झंझावात रोखला . रसेलने १२ चेंडूंत १७ धावा केल्या . चोरटी धाव घेण्याच्या प्रयत्नात जेसन होल्डर भोपळाही फोडू शकला नाही . त्याच षटकांत मॉरिसने उथप्पाला बाद केले आणि कोलकाताच्या विजयाच्या आशा मावळल्या . उथप्पाने ५२ चेंडूंत ६ चौकार आणि २ षटकारांसह ७२ धावांची खेळी साकारली . कोलकाताचा डाव १५९ धावांतच संपुष्टात आला . दिल्लीतर्फे झहीर खान आणि कालरेस ब्रेथवेट यांनी प्रत्येकी ३ बळी घेतले . तत्पूर्वी दिल्लीने २ बाद २ अशा स्थितीतून १८६ धावांची मजल मारली . क्विंटन डी कॉकला आंद्रे रसेलने तिसऱ्याच चेंडूवर बाद झाले . श्रेयस अय्यर रसेलने भोपळाही फोडू दिला नाही . संजू सॅमसन आणि करुण नायर जोडीने ३० धावांची भागीदारी करत डाव सावरला . सुनील नरिनने सॅमसनला १५ धावांवर पायचीत केले . करुण नायरने पदार्पणवीर सॅम बिलिंग्जच्या साथीने चौथ्या विकेटसाठी १०५ धावांची भागीदारी केली . उमेश यादवने नायरला बाद करत ही जोडी फोडली . नायरने ५० चेंडूंत ९ चौकार आणि एका षटकारासह ६८ धावांची खेळी केली . शेवटच्या लढतीत ८२ धावांची खेळी साकारणारा ख्रिस मॉरिसला उमेशने शून्यावरच बाद केले . इम्रान ताहीरच्या संघात संधी मिळालेल्या कालरेस ब्रेथवेटने ११ चेंडूंत ३ चौकार आणि ३ षटकारांसह ३४ धावांची वेगवान खेळी केली . अर्धशतकानंतर लगेचच बिलिंग्ज बाद झाला . त्याने ३४ चेंडूंत ३ चौकार आणि २ षटकारांसह ५४ धावांची खेळी साकारली . ब्रेथवेट आणि बिलिंग्ज जोडीने १२ चेंडूंत ३७ धावा फटकावल्या . कोलकातातर्फे आंद्रे रसेल आणि उमेश यादव यांनी प्रत्येकी ३ बळी घेतले . ३४ धावा आणि ३ विकेट्स अशी अष्टपैलू कामगिरी करणाऱ्या कालरेस ब्रेथवेटला सामनावीर पुरस्काराने गौरवण्यात आले . संक्षिप्त धावफलक दिल्ली डेअरडेव्हिल्स : २० षटकांत ८ बाद १८६ ( करुण नायर ६८ , सॅम बिलिंग्ज ५४ , कालरेस ब्रेथवेट ३४ ; आंद्रे रसेल ३ / २६ , उमेश यादव ३ / ३३ ) विजयी विरुद्ध कोलकाता नाइट रायडर्स : १८ . ३ षटकांत सर्वबाद १५९ ( रॉबिन उथप्पा ७२ ; झहीर खान ३ / २१ , कालरेस ब्रेथवेट ३ / ४७ ) सामनावीर : कालरेस ब्रेथवेट


‘पोस्टर बॉइज’ आणि ‘पोस्टर गर्ल’ या धमाल मॅड कॉमेडी चित्रपटांच्या माध्यमातून महाराष्ट्र गाजवल्यानंतर समीर पाटील आता ‘शेंटीमेंटल’ या नवीन चित्रपटाद्वारे प्रेक्षकांना हसून हसून मेंटल बनवायला सज्ज झाला आहे . सामाजिक प्रश्नांवर विनोदी शैलीत भाष्य करणारा दिग्दर्शक अशी समीर पाटील याची ओळख झाली आहे . त्यामुळे मराठी सिनेसृष्टीमध्ये ‘शेंटीमेंटल’ या नवीन चित्रपटाबद्दल कमालीची उत्सुकता आहे . वाचा : . . अन् सुहानावर खिळल्या सर्वांच्या नजरा कॉर्पोरेशन आणि बनी डालमिया प्रस्तुत ई . सी . एम . पिक्चर्स निर्मित असणाऱ्या या चित्रपटाचे अजून एक महत्वाचे वैशिष्ट्य म्हणजे प्रदीर्घ काळानंतर , विनोदाच्या अचूक टायमिंगसाठी प्रसिद्ध असणारे अशोक सराफ महत्वाच्या भूमिकेत दिसणार आहेत . त्यामुळे या चित्रपटाबद्दल प्रेक्षकांमध्ये ‘शॉल्लीड’ क्रेझ निर्माण झाली आहे . उपेंद्र लिमये , विकास पाटील , पल्लवी पाटील , सुयोग गोरे , रघुवीर यादव आदी कलाकारांचा समावेश असणारा हा चित्रपट येत्या २८ जुलै रोजी प्रदर्शित होणार आहे . वाचा : ऐश्वर्याला ‘कोल्हीण’ का म्हणाली कतरिना ? हवालदाराचा वेष मामांसाठी खरच खूप खास आहे . १९७५ मध्ये त्यांच्या करियरची सुरुवात ‘पांडू हवालदार’ या चित्रपटाने झाली होती . त्यात त्यांची हवालदारची भूमिका खूप गाजली होती आणि आता ४२ वर्षानंतर ‘शेंटीमेंटल’ या चित्रपटात देखील ते हवालदारच्या , किंबहुना हवालदाराच्या भूमिकेतून बढती घेऊन सहाय्यक पोलीस उप निरीक्षक या भूमिकेतून तुमच्या भेटीला येत आहेत . अशोक मामांचा अभिनय आणि संवाद शैलीतील ‘अचूक टायमिंग’ याला संपूर्ण मराठी चित्रपटसृष्टीत तोड नाही . गेली ४० - ४५ वर्षं आपल्या चाहत्यांना खळखळून हसवणाऱ्या – प्रसंगी मामा बनवणाऱ्या मामांच्या वाढदिवसाच्या दिवशीच ‘शेंटीमेंटल’ या चित्रपटाच्या प्रदर्शनाची घोषणा करण्यात आली होती . तसेच , चित्रपटाचा पहिला पोस्टरही त्या दिवशी प्रदर्शित करण्यात आला होता .


ज्या लोकांच्या आहारात कर्बोदकांचे प्रमाण कमी असते त्यांना अकाली मृत्यूचा धोका अधिक असल्याचा दावा एका अभ्यासात करण्यात आला आहे . जर्मनीतील युरोपियन सोसायटी ऑफ कार्डिओलॉजी कॉँग्रेस यांनी कर्बोदकांचे कमी सेवन आणि दयविकार , कर्करोग , मेंदूच्या विकारामुळे होणाऱ्या मृत्यूच्या संबंधांच्या विश्लेषणासाठी २४ , ८२५ लोकांचा अभ्यास करण्यात आला . जे लोक आहारात कर्बोदकांचा समावेश कमी करतात , त्यांना अकाली मृत्यूचा धोका असल्याचे आम्हाला आढळून आले , असे पोलंडच्या लॉड्ज वैद्यकीय विद्यापीठाचे प्राध्यापक मॅसिज बनाच यांनी सांगितले . त्यासह हृदयरोग , कर्करोग यामुळे होणाऱ्या मृत्यूंच्या प्रमाणातदेखील वाढ होते , असे त्यांनी सांगितले . अभ्यासात सहभागी झालेल्यांचा सहा वर्षांसाठी पाठपुरवठा केल्यानंतर कर्बोदकांचे सर्वाधिक सेवन करणाऱ्यांच्या तुलनेत सर्वात कमी कर्बोदकांचे सेवन करणाऱ्यांमध्ये अकाली मृत्यूचा धोका ३२ टक्क्यांनी वाढतो असे आढळले . त्याचप्रमाणे हृदयविकाराचा धोका ५१ टक्क्यांनी , मेंदुच्या विकाराचा धोका ५० टक्क्यांनी , आणि कर्करोगाचा धोका ३५ टक्क्यांनी वाढतो . ४४७ , ५०६ व्यक्तींचा १५ वर्षांसाठी पाठपुरावा करण्यात आलेल्या सात वेगवेगळ्या अभ्यासांतून हे परिणाम समोर आले आहेत . यामध्ये कर्बोदकांच्या कमी सेवनामुळे हृदयविकार आणि कर्करोगामुळे होणाऱ्या मृत्यूचे प्रमाण अधिक आढळून आले . वजन कमी करणे , कमी रक्तदाब , रक्तातील शर्करेतील प्रमाण नियंत्रणात आणण्यासाठी कमी काळासाठी कर्बोदकांचे सेवन कमी करणे फायदेशीर ठरते . मात्र दीर्घकाळासाठी कर्बोदकांचे सेवन कमी केल्यामुळे विविध विकारांचा धोका बळावतो . या अभ्यासात सहभागी झालेल्यांचे सरासरी वय ४७ . ६ वर्षे होते . तर यात ५१ टक्के प्रमाण महिलांचे होते .


गेल्या वर्षभरात मोठा बजेट असलेल्या चित्रपटांच्या तुलनेत कमी बजेटचे चित्रपट बॉक्स ऑफीसवर यशस्वी ठरले . काही चित्रपटांची सुरुवात जरी थंड प्रतिसादाने झाली असली तरी पुढे जाऊन त्यांनी चांगली कमाई केली . नवीन वर्षाच्या सुरुवातीलाही एक कमी बजेटचा चित्रपट प्रेक्षकांच्या मनावर छाप पाडण्याची शक्यता वर्तवली जात आहे . येत्या शुक्रवारी म्हणजेच १२ जानेवारीला प्रदर्शित होणार हा चित्रपट म्हणजे अनुराग कश्यप दिग्दर्शित ‘मुक्काबाज’ . या चित्रपटामुळे बॉक्स ऑफीसवर अनुराग पुन्हा एकदा दणक्यात कमबॅक करणार असल्याचं म्हटल जात आहे . बॉक्सिंगच्या पार्श्वभूमीवर असलेली या चित्रपटाची कथा थोडी हटके आहे . म्हणून इतर क्रीडाविषयक चित्रपटांपेक्षा हा थोडा वेगळा आहे , असं म्हणायला हरकत नाही . गुंडगिरी आणि जातीवादावर खेळाडूंच्या संघर्ष आणि प्रेमकथेला कश्यपने त्याच्या अंदाजात साकारले आहे . बऱ्याच चित्रपट महोत्सवांमध्ये ‘मुक्काबाज’चे स्क्रीनिंग झाले असून , अनेकांनी या चित्रपटाची प्रशंसाही केली आहे . विनीत कुमार सिंह , जिमी शेरगिल , रवी किशन आणि जोया हुसैन यांची मुख्य भूमिका असलेला हा चित्रपट बहुचर्चित संजय लीला भन्साळींच्या ‘पद्मावत’ आणि अक्षय कुमारच्या ‘पॅडमॅन’लाही टक्कर देणार असल्याचं म्हटलं जात आहे . वाचा : दोन वर्षांनंतर सनी देओलच्या ‘मोहल्ला अस्सी’ला सेन्सॉरचा हिरवा कंदील ‘मुक्काबाज’सोबत सैफ अली खानचा ‘कालाकांडी’ आणि झरीन खानचा थरारपट ‘१९२१’ प्रदर्शित होत आहेत . पण या दोन चित्रपटांच्या तुलनेत अनुरागच्या ‘मुक्काबाज’चंच पारडं जड असल्याचं पाहायला मिळत आहे . अनुरागचा ‘बॉम्बे वेल्वेट’ हा चित्रपट बॉक्स ऑफीसवर दणक्यात आपटला होता . पण आता ‘मुक्काबाज’कडून प्रेक्षकांच्या बऱ्याच अपेक्षा आहेत .


जागतिक टेनिस क्रमवारीत दुसऱ्या स्थानी विराजमान असणाऱ्या अनुभवी टेनिसपटू रॉजर फेडररला आज पराभवाचा सामना करावा लागला आहे . ऑस्ट्रेलियाच्या जॉन मिलमनने उपउपांत्यपूर्व फेरीत ३ - ६ , ७ - ५ , ७ - ५ ( ९ / ७ ) , ७ - ६ ( ७ / ३ ) अशा फरकाने फेडररचा पराभव केला आहे . जॉन मिलमनने या विजयासह उपांत्या फेरीत प्रवेश केला आहे . त्याच्यासमोर आता नोव्हाक जोकोव्हिचचे आव्हान असणार आहे . कारकीर्दीत आतापर्यंत पाच वेळा या स्पर्धेचे विजेतेपद मिळवणाऱ्या द्वितीय मानांकित फेडररला चौथ्या फेरीत पराभवाचा सामना करावा लागला . स्टार खेळाडू फेडररने विजयासाठी शर्थीचे प्रयत्न केले मात्र ऑस्ट्रेलियाच्या ऑन मिलमनपुढे फेडररला पराभवाचा सामना पाहावा लागला . ऑस्ट्रेलियाच्या जॉन मिलमनने ० - १ अशा पिछाडीवरून मुसंडी मारताना २ - १ अशी आघाडी घेतली . फेडररने पहिला सेट ३ - ६ ने जिंकत विजयाच्या दिशेने आगेकूच केली होती मात्र मिलमनने त्याला कडवे आव्हान देत दुसरा सेट ७ - ५ने जिंकत सामन्यात पुनरागमन केले . मिलनने त्यानंतर फेडररला सामन्यात माघारी परतन्याची संधी दिलीच नाही .


रणजी करंडक स्पर्धेच्या अंतिम फेरीतील पराभवानंतर कर्णधारपदावरून हटवण्यात आलेल्या यष्टिरक्षक फलंदाज रिषभ पंतने उत्तर विभागीय सईद मुश्ताक अली टी - २० स्पर्धेत रविवारी घणाघाती शतकी खेळी करून आपले नाणे खणखणीत वाजवले . हिमाचल प्रदेशाच्या १४४ धावांचा पाठलाग करताना दिल्लीने ११ . ४ षटकांतच एकही विकेट न गमावता विजयी लक्ष्य गाठले . यात ३८ चेंडूंत बिनबाद ११६ धावांची खेळी करणाऱ्या रिषभने केवळ ३२ चेंडूंतच शतक पूर्ण केले . रिषभने आपल्या विक्रमी खेळीत आठ चौकार आणि १२ षटकार ठोकले . रिषभची या सामन्यातील कामगिरी अष्टपैलू ठरली . त्याने यष्टिरक्षण करताना चार झेलही घेतले . रिषभला गौतम गंभीरची साथ मिळाली . त्याने ३३ चेंडूंत नाबाद ३० धावा केल्या . गेल्याच महिन्यात रोहित शर्माने श्रीलंकेविरूद्ध ३५ चेंडूत शतक साजरे केले होते . टी - २० क्रिकेटमध्ये भारताकडून तेव्हा रोहितच वेगवान शतकवीर होता . रिषभने आजच्या खेळीने रोहितलाही मागे टाकले . टी - २० मध्ये सर्वाधिक वेगवान तीस चेंडूतील शतकाचा विक्रम ख्रिस गेलच्या नावावर आहे . संक्षिप्त धावफलक - हिमाचल प्रदेश २० षटकांत ८ बाद १४४ ( निखिल गुप्ता ४० , प्रशांत चोप्रा ३० , प्रदीप सांगवान २ - ३९ ) पराभूत वि . दिल्ली नाबाद १४८ ( रिषभ पंत नाबाद ११६ - ३८ चेंडू , ८ चौकार , १२ षटकार , गंभीर नाबाद ३० ) .


नोव्हेंबर महिन्यापासून थंडीची चाहूल लागते . या दिवसांमध्ये शरीरातील आर्द्रता कमी झाल्याने त्वचा कोरडी पडते . ज्यांची त्वचा जास्त कोरडी असते त्यांचे ओठही कोरडे पडतात . ओठांची त्वचा निघते , कधी कधी ओठातून रक्तही येऊ लागते . ओठ सारखे कोरडे पडत असल्याने त्यावरुन नकळत जीभ फिरवली जाते . पण यामुळे ते तात्पुरते ओले होतात आणि काही वेळातच पूर्वपदावर येतात . याशिवाय बाजारात सहज उपलब्ध होणारे लिप बाम , मॉईश्चरायझर यांचा ओठ मुलायम राहण्यासाठी वापर केला जातो . परंतु अशा सौंदर्यप्रसाधनांमुळे बरेचदा या कोरडेपणाचे प्रमाण वाढते . त्यामुळे घरच्या घरी करता येतील असे काही सोपे उपाय पाहूयात… १ . लोणी किंवा तूप लावा – लोणी आणि तूप हे अतिशय उत्तम नैसर्गिक मॉईश्चरायझर आहेत . रोज रात्री झोपताना ओठांना लोणी किंवा तूप लावल्यास त्याचा चांगला फायदा होतो . हलक्या हाताने हे लावून मसाज केल्यास ओठ फाटणे कमी होईल . २ . एरंडेल ऑईल – थोडेसे व्हॅसलिन घेऊन त्यात एरंडेल तेल घालावे . हे मिश्रण दिवसातून दोनदा ओठांना लावावे . त्यामुळे ओठ मुलायम होण्यास मदत होते . ३ . मोहरीचे तेल – मोहरीचे तेल अनेक समस्यांसाठी उत्तम उपाय असते . थंडीच्या दिवसात दर दिवशी नाभीत मोहरीच्या तेलाचे दोन ते तीन थेंब टाकल्यास त्याचा चांगला फायदा होतो . यामुळे ओठ फाटण्याची समस्या कमी होण्यास मदत होते . ४ . गुलाब पाणी – गुलाब पाणी हा कोरड्या ओठांसाठी अतिशय उत्तम उपाय आहे . एक लहान चमचा गुलाब पाण्यामध्ये तीन ते चार थेंब ग्लिसरीन टाकून ठेवावे . दिवसातून तीन ते चार वेळा हे मिश्रण ओठांना लावल्याने ओठांचा कोरडेपणा कमी होण्यास मदत होते .


मराठीत दिवसागणिक नवनवीन आशयघन आणि सामाजिक विषयांवरील चित्रपट प्रेक्षकांच्या भेटीला येत आहे . या चित्रपटांमधून अनेक लेखक , दिग्दर्शक आणि कलाकारांची फौज मराठी चित्रपटसृष्टीला मिळत आहे . लवकरच अशाच एका ताज्या दमाच्या मंडळींचा नवा चित्रपट रसिकांच्या भेटीला येत आहे . सध्या या चित्रपटाच्या पोस्ट प्रोडक्शनचं काम सुरु करण्यात आलं आहे . ‘एक होतं पाणी’ असं या आगामी चित्रपटाचं नाव असून या चित्रपटाच्या माध्यमातून श्रिया मस्तेकर हा नवा चेहरा मराठी चित्रपटसृष्टीत पदार्पण करणार आहे . श्रियाच्या डबिंगचं काम पूर्ण झालं असून चित्रपटाच्या पोस्ट प्रोडक्शनचं काम सुरु करण्यात आलं आहे . सामाजिक विषयाला हात घालणारा ‘एक होतं पाणी’ हा चित्रपट लवकरच रसिकांच्या भेटीला येणार आहे . एका दुष्काळग्रस्त गावाची गोष्ट या चित्रपटातून मांडण्यात आली आहे . प्रत्येकाने ‘पाण्याचा प्रश्न गंभीर होईपर्यंत वाट न पाहता पाणी वाचवले पाहिजे’ , असा संदेश या चित्रपटातून देण्यात येणार आहे . दरम्यान , या चित्रपटाला संगीत दिग्दर्शन विकास जोशी यांचे असून रोहित राऊत , आनंदी जोशी , ऋषिकेश रानडे यांचा आवाज चित्रपटातील गाण्यांना लाभला आहेत . विजय तिवारी आणि डॉ . प्रविण भुजबळ यांची निर्मिती असलेल्या या चित्रपटामध्ये हंसराज जगताप , उपेंद्र दाते , अनंत जोग , जयराज नायर , गणेश मयेकर , रणजित जोग , श्रिया मस्तेकर , आशिष निनगुरकर , रणजित कांबळे , त्रिशा पाटील , शीतल कल्हापुरे , शीतल शिंगारे , आनंद वाघ , नाना शिंदे , अनुराधा भावसार , डॉ राजू पाटोदकर , वर्षा पाटणकर , राधाकृष्ण कराळे , दिपज्योती नाईक , बालकलाकार चैत्रा भुजबळ आदि कलाकारांची मांदियाळी आहे .


केंद्र सरकारने काही दिवसांपूर्वीच पाचशे आणि हजारच्या चलनात असलेल्या नोटांवर बंदी आणली . शिवाय बँकेमधून पैसे काढण्यावरही मर्यादा आली ज्याचा परिणाम विविध व्यापारावर आणि व्यवसायावर झाल्याचं दिसून येत आहे . एकंदरीत सर्वत्रच आर्थिक अडचणींचा आणि काटकसरीचा काळ सुरु झाला आहे . चलनबंदीमुळे एटीएम आणि बँकांमध्ये रांग लावून पैसे काढण्यात व्यग्र असलेले मुंबईकर चित्रपटांकडे वळणार नाहीत अशी भीती वाटू लागल्यामुळे आगामी ‘फुगे’ चित्रपटाच्या प्रदर्शनाची तारीख पुढे ढकलण्यात येत असल्याचे कळते . अभिनेता स्वप्नील जोशी आणि सुबोध भावे यांच्या मुख्य भूमिका असलेला ‘फुगे’ चित्रपट येत्या २ डिसेंबरला प्रदर्शित होणार होता . मात्र , चलनबंदीच्या निर्णयामुळे या चित्रपटाची तारीख पुढे ढकलण्यात आली आहे . सूत्रांनी दिलेल्या माहितीनुसार , कदाचित हा चित्रपट २ ऐवजी १६ डिसेंबरला प्रदर्शित होऊ शकतो . प्रेमात सारे काही माफ असते असे म्हणतात , मग मैत्रीत का नाही ? प्रेमात अपेक्षा आडव्या येतात पण मैत्री ही निस्वार्थ असते , त्यामुळेच ती प्रेमापेक्षा श्रेष्ठ ठरते . आपल्या अवतीभोवती असे अनेक मित्र - मैत्रिणी सापडतील की ज्यांना आपली दोस्ती इतर नात्यांहून अधिक खास वाटत असते . मैत्रीच्या जगात रमणाऱ्या या दोस्तांची ही केमिस्ट्री त्यांच्या कुटुंबांकरीता कधीकधी डोकेदुखी बनून जाते . अशा या घनिष्ट मित्रांवर आगामी ‘फुगे’ हा चित्रपट आधारित आहे . प्रेम नव्हे तर प्रेमाची बॅकस्टोरी सांगणाऱ्या या चित्रपटाचे दिग्दर्शन स्वप्ना वाघमारे जोशी यांनी केले आहे . विशेष म्हणजे या चित्रपटाच्या निमित्ताने प्रथमच स्वप्नील जोशी आणि सुबोध भावे यांची ऑनस्क्रीन केमिस्ट्री त्यांच्या चाहत्यांना पाहता येणार आहे . दरम्यान , या गोंधळाच्या परिस्थितीतही ऑनलाइन बुकिंग करून प्रेक्षकांनी गेल्या दोन आठवड्यांत प्रदर्शित झालेल्या ‘व्हेंटिलेटर’ आणि ‘वजनदार’ या चित्रपटांना चांगला प्रतिसाद दिला . त्याउलट , याच काळात प्रदर्शित झालेला ‘रॉक ऑन २’ हा हिंदी चित्रपट सपशेल आपटला . तिस - या आठवड्यातही ‘व्हेंटिलेटर’ चित्रपटाला प्रेक्षकांचा सकारात्मक प्रतिसाद मिळत आहे . पहिल्या आठवड्यात बॉक्स ऑफिसवर जोरदार कमाई करणारा आणि सर्वांच्या चर्चेचा विषय ठरलेल्या ‘व्हेंटिलेटर’ने दुस - या आठवड्यातही आपली घोडदौड कायम ठेवली . काही ठिकाणी सिंगल स्क्रिन चित्रपटगृहात थोडासा परिणाम झाला असला तरी त्याची कसर मल्टीप्लेक्समध्ये भरुन निघतेय . ऑनलाईन बुकींग , नेट बॅंकींग आणि प्लास्टीक मनी इत्यादी पर्यायांचा वापर करुन प्रेक्षक चित्रपटाचा आनंद घेत आहेत हे विशेष . प्रेक्षकांच्या या सकारात्मक प्रतिसादामुळेच ‘व्हेंटिलेटर’ने अकरा कोटी रुपयांची घसघशीत कमाई केली आहे .


नवीन वर्ष सुरु झाल्यावर विविध बाबतीत काय करता येईल याचा विचार सुरु होतो . येणाऱ्या वर्षात आर्थिक नियोजन कसे करायचे असा विचार जर तुम्ही करत असाल तर ते अतिशय चांगले आहे . असे केल्याने तुमचे वर्ष अधिक चांगल्या पद्धतीने साजरे होऊ शकते . या लेखामध्ये असे ६ संकल्प दिलेले आहेत जे तुम्हाला नवीन वर्षात मदत करतील . पाहूयात काय आहेत हे संकल्प… डिजिटल व्हा आपल्यापैकी काही लोक स्वतःच्या आर्थिक व्यवहारांचे महत्वाचे कागदपत्र अजून सांभाळून ठेवण्यात बराच वेळ घालवतात . भारताचे अर्थकारण चलनबंदीमुळे बदलले आहे , आणि डिजिटल मार्ग पत्करणे हाच उत्तम मार्ग होय . तुमचे वीज आणि फोनचे बिल भरण्यापासून विमा पॉलिसी घेणे किंवा इतर गुंतवणुकी करण्यापर्यंत सर्व कामांसाठी डिजिटल मार्गच योग्य होय . ऑनलाइन व्यवहारांचे अनेक फायदे आहेत . उदाहरणार्थ , जर तुम्हाला विमा पॉलिसी घ्यायची असेल , तर तुम्ही विविध प्रकारच्या पॉलिसींची तुलना ऑनलाइन करू शकता आणि तुमच्यासाठी योग्य अशी पॉलिसी निवडू शकता . अशाने तुमचा वेळ ही वाचेल आणि कागदपत्रे सांभाळण्याचे कामगी . आरोग्य विमा उतरून घ्या आरोग्य हीच संपत्ती हे आपण सर्वांना माहीत आहे . तरीही आपण याकडे दुर्लक्ष करतो आणि यासाठी प्रयत्न करीत नाही . वाढत चाललेल्या वैद्यकीय खर्चांमुळे एक चांगली आरोग्य विमा पॉलिसी घेणे गरजेचे आहे ज्याने तुम्ही अचानकपणे येणाऱ्या वैद्यकीय खर्चांच्या काळजीतून मोकळे होता . दवाखान्यात राहावे लागणे किंवा अकस्मात वैद्यकीय खर्चांसाठी विमा करून घेणे उत्तम . तुम्ही विनारोख ( कॅशलेस ) आरोग्य विमा प्लॅन घेऊ शकता . त्यामुळे दवाखान्यात दाखल होताना तुम्हाला आपल्या खिशातून पैसे देण्याची गरज पडत नाही . जर तुम्हाला एखादा गंभीर आजार होण्याची शक्यता असेल , तर तुम्ही मोठ्या रकमेचा विमा किंवा क्रिटिकल इलनेस कव्हर घ्यायलाच हवे . टर्म आयुर्विमा पॉलिसी घ्या आयुष्याचे काही खरे नसते – अपघात , मृत्यू किंवा अपंगत्व आजकाल कसेही येऊ शकते . जर तुम्ही कुटुंबाचे कमावते सदस्य आहात , तर तुम्ही टर्म आयुर्विमा पॉलिसी घेणे फार गरजेचे आहे . या पॉलिसीद्वारे तुमच्या नामित व्यक्तीला तुमच्या अकस्मात मृत्यूच्या वेळी एकरकमी विमाधन मिळते . तुमच्या पश्चात तुमच्या कुटुंबाच्या गरजा या पैशाने भागवल्या जाऊ शकतात . त्यामुळे विमा पॉलिसी घेणे आवश्यक आहे . संपत्ती निर्माण करण्यासाठीच असलेल्या गुंतवणुकी करा हा संकल्प तुमचे लक्ष लगेच वेधून गेईल कारण प्रत्येकालाच वाटते की संपत्ती निर्माण करावी . आपल्या पैशाची गुंतवणूक अशा प्रकारे करा ज्याने परतावा अधिक मिळेल . आता स्थावर मालमत्ता किंवा सोने यांच्यात गुंतवणूक करून संपत्ती निर्माण करण्याचे दिवस गेले . स्थावर मालमत्ता बाजारात तसेच सोन्याच्या किमतीत आता फार घट - बढ व्हायला लागलेली असल्यामुळे आता लोक गुंतवणुकीसाठी एसआयपीचा आधार घेत आहेत कारण यात परतावा अधिक आहे . उदाहरणार्थ , सिस्टेमॅटिक इन्व्हेस्टमेंट प्लॅन ( एसआयपी ) तुम्हाला एक्विटी म्युच्युअल फंडमध्ये मध्ये गुंतवणूक करणे सोपे करते . हा गुंतवणुकीसाठी एक शिस्तबद्ध असा मार्ग आहे ज्यात दीर्घ कालावधीसाठी चक्रवाढीने गुंतवणूक झाल्यामुळे परतावा चांगला मिळतो . उत्तम क्रेडिट स्कोअर असू द्या उत्तम क्रेडिट स्कोअर असल्याने उच्च शिक्षणासाठी किंवा घर खरेदी करण्यासाठी कर्ज घेणे तुम्हाला सोपे पडेल . तसेच क्रेडिट स्कोअर कमी असल्याने तुम्हाला अधिक कर्ज मिळणार नाही ज्याने तुमचे भवितव्य खराब होण्याची शक्यता असते . म्हणूनच तुम्ही तुमचा क्रेडिट स्कोअर सतत पाहात राहाणे आणि त्यात सुधारणा करणे फार गरजेचे आहे . चाणाक्षपणे कर्ज घ्या , परतफेड ऑटोमेट करा आणि देणी परत करा आणीबाणीच्या वेळी आपण विचार न करता उसने किंवा कर्ज घेत सुटतो , ज्याने नंतर आपल्याला त्रास होण्याची शक्यता असते . कर्ज अवश्य घ्या , पण अविचारी कर्जदार होण्यापेक्षा चाणाक्ष कर्डदार होणे केव्हाही उत्तम . परतफेडीचे व्यवहार सोपे आणि वेळेवर करण्यासाठी तुम्ही ऑटो - परफेडीचा पर्याय निवडू शकता . कुठल्याही प्रकारची आर्थिक अडचण टाळण्यासाठी आपल्या क्रेडिट कार्डावरील रकमेची परतफेड वेळेवर करण्याचा संकल्प सोडा . नवीन वर्षाच्या संकल्पांमध्ये आर्थिक बाबींचा समावेश करणे फार गरजेचे आहे कारण पै - पै साठवूनच आपण संपत्ती निर्माण करीत असतो . म्हणूनच तुम्हाला २०१८ मध्ये जीवनाची आर्थिक घडी नीट बसविण्यासाठी वरील संकल्प फार कामास येतील . आदिल शेट्टी , सीईओ , बँकबझार


ऑस्ट्रेलियन ओपनमध्ये अँजेलिकने सेरेनाला तीन सेटमध्ये हरविले होते . त्यामुळे अंतिम सामन्याची उत्कंठा वाढली आहे . सेरेनासमोर पराभवाची परतफेड करण्याचे आव्हान आहे . सेरेनाला फ्रेंच ओपनच्या अंतिम फेरीत गार्बिन मुगुरुझाने हरविले होते . त्यामुळे सेरेनाची मोसमातील पहिल्या ग्रँड स्लॅम विजेतेपदाची प्रतिक्षा कायम आहे . उपांत्य फेरीत ३४ वर्षांच्या सेरेनाने २९ वर्षांच्या एलेनावर ४८ मिनिटांत मात केली . तिने केवळ दोन गेम गमावले . सेरेनाने बिगरमानांकित एलेनाला संधी अशी दिलीच नाही . दुसरा सेट तर तिने ‘लव्ह’ने जिंकला . एलेनाने दुहेरीत दोन वेळा ग्रॅंड स्लॅम विजेतेपद मिळविले आहे . जागतिक क्रमवारीत ५०व्या स्थानावर असलेली एलेना एकेरीत मात्र प्रथमच ग्रॅंड स्लॅम उपांत्य सामना खेळत होती . पण सेरेनासारखी प्रतिस्पर्धी समोर असल्यामुळे तिच्यावर दडपण आले होते . पहिले चार गेम तिने गमावले . पहिला सेट तिने २८ मिनिटांत गमावला . दुसऱ्या सेटमध्ये मात्र तिचा प्रतिकार साफ ढेपाळला . यात सेरेनाच्या सर्व्हिसवर तिला केवळ तीनच गुण जिंकता आले . निकाल महिला एकेरी ( उपांत्य ) ः सेरेना विल्यम्स ( अमेरिका १ ) विवि एलेना व्हेस्नीना ( रशिया ) ६ - २ , ६ - ० . अँजेिलक केर्बर ( जर्मनी ४ ) विवि . व्हिनस विल्यम्स ( अमेरिका ८ ) ६ - ४ , ६ - ४ .


चितगांव : पुढील महिन्यापासून सुरू होणाऱ्या भारत दौऱ्याविषयी इंग्लंडचा वेगवान गोलंदाज जेम्स अँडरसन याचा सहभाग संदिग्ध मानला जात आहे . अँडरसन खांद्याच्या दुखापतीमुळे बेजार असून , त्याला बांगलादेश दौऱ्यातून बाहेर पडावे लागले आहे . इंग्लंड संघ नोव्हेंबरमध्ये पाच कसोटी सामने , तीन एकदिवसीय आणि तीन टी 20 सामन्यांच्या मालिकेसाठी भारत दौऱ्यावर येणार आहे . बांगलादेशविरुद्धची इंग्लंडची कसोटी उद्यापासून ( गुरुवार ) सुरू होणार आहे . त्या पार्श्वभूमीवर इंग्लंडचा कर्णधार ऍलिस्टर कूक म्हणाला , " भारताविरुद्धच्या पहिल्या कसोटीसाठी अँडरसन उपलब्ध नसेल . कदाचित तोपर्यंत अँडरसन सराव करू लागला असेल ; पण संघातील त्याच्या समावेशाबाबतचा निर्णय पुढील आठवड्यानंतरच घेतला जाईल . मी काल रात्री त्याच्याशी बोललो . आता त्याने तंदुरुस्तीसाठी व्यायाम सुरू केला आहे ; पण अद्याप गोलंदाजी केलेली नाही . काही महिन्यांपूर्वीही अशीच समस्या उद्भवली होती . विश्रांतीच्या कालावधीत त्याला त्रास होत नाही ; पण गोलंदाजी सुरू केल्यानंतर दुखापत पुन्हा उफाळून येते . ' ' दुखापतीमुळे बांगलादेशविरुद्ध अँडरसन खेळणार नसला , तरीही आगामी भारत दौरा लक्षात घेता इंग्लंडच्या संघ व्यवस्थापनाने त्याला बांगलादेशमध्येच संघात दाखल होण्यास सांगितले होते . पण आता अँडरसन पूर्ण तंदुरुस्त नसल्याने यासंदर्भातील निर्णय पुढे ढकलण्यात आला आहे . 2012 मध्ये इंग्लंडने भारतामध्ये कसोटी मालिकेत विजय मिळविला होता . त्यावेळी ' अँडरसन हाच दोन्ही संघांमधील निर्णायक फरक होता ' अशी प्रतिक्रिया भारताचा तत्कालीन कर्णधार महेंद्रसिंह धोनीने व्यक्त केली होती . इंग्लंड दौऱ्याचा कार्यक्रमः


चेन्नई : चढाई , पकड आणि लोण असे निर्विवाद वर्चस्व राखत तेलुगू टायटन्स संघाने प्रो - कबड्डीत मंगळवारी झालेल्या सामन्यात यजमान तमीळ थलैवाज संघाचा 58 - 37 असा पराभव केला . त्यापूर्वी आजच्या पहिल्या सामन्यात गुजरात फॉर्च्युन जायंट्सने दबंग दिल्लीवर 42 - 22 असा एकतर्फी विजय मिळविला . तेलुगू संघाने आज आपल्या चढायांच्या जोरावर थलैवाज संघाला पुरते निष्प्रभ केले . त्यांच्याकडून राहुल चौधरी , नीलेश साळुंके , मोहसिन मंगशौलू या तिघांनी चढाईत ' सुपर टेन ' कामगिरी केली . राहुलने सर्वाधिक 16 गुण मिळविले . मोहसिनने 12 , तर नीलेशने 11 गुणांची कमाई केली . रोहित राणा , फरहाद मिलघार्डन यांनी बचावाची बाजू समर्थ सांभाळली . मुळात राहुल , नीलेश आणि मोहसिनच्या तुफानी चढायांनी तमीळचा बचाव ढिसाळ केल्यावर त्यांना विजयासाठी फारसे प्रयत्न करावे लागले नाहीत . एकापाठोपाठ एक असे चार लोण देत त्यांनी विजय निश्चित केला . प्रतिस्पर्धी थलैवाज संघाच्या एकूण 37 गुणांपैकी 20 गुण त्यांच्या कर्णधार अजय ठाकूरचे होते . त्याने 23 चढायांत आपले आस्तित्व दाखवून दिले होते ; पण त्याला अन्य एकाही खेळाडूची साथ मिळाली नाही . तेलुगूवर दिलेल्या एकमात्र लोणवर त्यांना समाधान मानावे लागले . स्पर्धेतील आव्हान कायम राखताना तेलुगूला चढाई ( 36 - 28 ) आणि पकडीतील ( 11 - 3 ) वर्चस्व नक्कीच पुढील सामन्यासाठी प्रेरक ठरेल . दिल्लीचे अपयश कायम पहिल्या सामन्यात तळात असलेल्या दिल्लीला याही सामन्यात आपली दबंगिरी दाखवता आली नाही . उलट गुजरातने त्यांच्यावर दबंगगिरी करून सहज मिळविला . दिल्लीकडून अबूफजल यानेच काय तो प्रतिकार करण्याचा प्रयत्न केला ; पण गुजरातच्या चौफेर खेळापुढे त्यांच्या अन्य खेळाडूंना टिकता आले नाही . सचिन आणि रणजित या चढाईपटूंनी आपली कामगिरी चोख बजावली . या वेळी त्यांना राकेश नरवालची साथ मिळाली . गुजरातचे वर्चस्व आणि आत्मविश्वास इतका होता की त्यांनी अखेरच्या सहा मिनिटांसाठी आपल्या पाचही राखीव खेळाडूंना मैदानात उतरवले होते . त्यांच्या अचूक चढाया हेच त्यांच्या विजयाचे वैशिष्ट्य ठरले .


नगरसेवक चषक कबड्डी स्पर्धा उत्कर्ष क्रीडा मंडळ व महात्मा गांधी स्पोर्ट्स अकादमी संघांनी सोमवारी ओम - भारत क्रीडा मंडळातर्फे आयोजित आमदार - नगरसेवक चषक कबड्डी स्पर्धेत अनुक्रमे पुरुष व महिला गटाचे विजेतेपद मिळवले . पुरुष गटातील अंतिम फेरीत साहसी संघावर २६ - २० अशी मात केली . नितीन घोगळे व पुरुषोत्तम प्रभू यांनी उत्कर्षतर्फे चमकदार कामगिरी केली . नितीनला स्पर्धेतील सर्वोत्कृष्ट खेळाडूचा पुरस्कार देण्यात आला . महिलांच्या अंतिम सामन्यात महात्मा गांधी स्पोर्ट्स अकादमीने नवमहाराष्ट्र मंडळाचा ४३ - १५ असा धुव्वा उडवला . सृष्टी चाळकेच्या चढाया व साक्षी गावडेच्या पकडींनी महात्मा गांधीसाठी मोलाचे योगदान दिले . सृष्टीचीच स्पर्धेतील सर्वोत्कृष्ट खेळाडू म्हणून निवड करण्यात आली .


आपल्या हृदयाचे आरोग्य आणि रोगप्रतिकारकशक्ती आपल्या उत्साही आणि उदंड आयुष्यासाठी महत्त्वाची ठरते . त्यामुळे ती जास्तीत जास्त वाढवणे आपल्या हातात पर्यायाने आहारात असते . दिसायला छोटय़ा पण त्याहीपेक्षा कैक पटीने अधिक गुणधर्मानी परिपूर्ण असणाऱ्या ‘क्रॅनबेरीज’ म्हणजे हृदयासाठी वरदान . अमेरिकेतल्या टफ्ट विद्यापीठातील शास्त्रज्ञांच्या संशोधनानुसार ‘क्रॅनबेरीज’ हे छोटे व लाल भडक रंगाचे फळ खाल्ल्याने तुमच्या हृदयाचे आरोग्य सुधारतेच , पण तुमची रोगप्रतिकारकशक्तीही वाढते . बेरी म्हणजेच छोटय़ा गटातल्या फळांच्या यादीत ‘क्रॅनबेरीज’ हे फळ आरोग्यासाठी सर्वाधिक ऊर्जावर्धक आहे . इतकेच नव्हे तर हे फळ पित्तशामक व चयापचय क्रिया सुधारणारे आहे . याशिवाय शरीरातीतल स्निग्धता आणि कबरेदकांमध्ये समन्वय साधण्याचे कामही हे फळ करते . फक्त हृदयरोगासाठी याचे कार्य मर्यादित नसून सुकवलेली ‘क्रॅनबेरीज’ मधुमेह आटोक्यात ठेवण्यास मदत करते . असे हे लहान मूर्ती असलेले पण महान कीर्ती असलेले ‘क्रॅनबेरीज’ . ‘‘क्रॅनबेरीज हे फळ अतिशय पौष्टिक आहे . हृदय बळकट करण्यासाठी आणि रोगप्रतिकारकशक्ती वाढविण्यासाठी ते नियमित खाणे आवश्यक आहे , ’’ असे टफ्ट विद्यापीठातील आरोग्यतज्ज्ञ जेफरी ब्लमबर्ग यांनी सांगितले . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


कोणतंही काम लहान किंवा मोठं नसतं . काम हे काम असतं , अभिनेत्री दिशा पटानीनं आपल्या कृतीतून दाखवून दिलं आहे . सध्या दिशा ‘भारत’ चित्रपटाच्या चित्रिकरणात व्यग्र आहे . बॉलिवूडमध्ये गेल्या काही वर्षांपासून आपली ओळख निर्माण करण्यासाठी धडपडणाऱ्या दिशाला सलमानसोबत आणि अली अब्बास जफारसोबत काम करण्याची मोठी संधी चालून आली आहे त्यामुळे फार वेळ न दवडता तिने लगेचच होकार दिला . मात्र दिशाच्या वाट्याला आलेली भूमिका लहानच आहे . पण , चित्रपटाची कथा ऐकून तिनं होकार भरला असं अली अब्बास जफार यांनी म्हटलं आहे . दिशा लहान भूमिकेसाठीही फार मेहनत घेत आहे . तिनं चित्रपटला होकारदेण्याआधी मी तिला चित्रपटाची कथा ऐकवली . मात्र भूमिकेबद्दल फार विचार न करता केवळ कथा ऐकून तिनं होकार दिला असं सांगात अली अब्बास जफार यांनी तिचं कौतुक केलं आहे . गेल्या वर्षभरात ऐश्वर्यासह अनेक अभिनेत्री चित्रपटातील आपल्या भूमिकेचा विचार न करता केवळ कथा पाहून चित्रपटाला होकार देत आहेत . नुकतंच ऐश्वर्यानंही एका मुलाखतीत याबद्दल आपलं मत मांडलं होतं . चित्रपटाची कथा उत्तम असेल तर चित्रपटात लहानही भूमिकाही करायला माझी काही हरकत नाही असं ती म्हणाली होती .


दिगंबर गाडगीळ – response . lokprabha @ expressindia . com अंटार्क्टिका खंड हा अतिशीत प्रदेश आहे . तिथे कायम बर्फ असते . अशा या खंडात एक कधीही न गोठणारे तळे आहे , हे एक आश्चर्यच म्हटले पाहिजे . हे तळे सुमारे तीन हजार घन मीटर आकाराचे आहे . हा आकार नेहमी कमी - जास्त होत असतो हेही एक वैशिष्ट्य . त्याची खोली काही इंचांचीच आहे . खरे म्हणजे एवढे उथळ तळे केव्हाच गोठायला पाहिजे , तरी ते गोठत नाही . कारण ते अतिशय खारे आहे . त्यामुळेच तापमान उणे ५० सेल्सिअस अंशापर्यंत पोहोचले तरी ते गोठत नाही . या तळ्यात इतके क्षार आले कुठून हे एक गूढच होते . ते १९६१ मध्ये तिथे गेलेल्या एका मोहिमेत उलगडले गेले . मोहिमेतील शास्त्रज्ञांच्या मते तळ्यातील पाणी खोल भूगर्भातून आलेले असावे . येताना त्याबरोबर ते क्षार घेऊन आले असणार . अशा ठिकाणी पायी जाणे अति कष्टप्रद . तिथे पोहोचवण्याचे काम केले कुशल हेलिकॉप्टर चालकाने . त्यासाठी त्यांना धन्यवाद देण्याकरता शास्त्रज्ञांनी त्या तळ्याचे नामकरण केले ‘डॉन जुऑन तळे . ’ डॉन जुऑन हा होता त्यांच्या हेलिकॉप्टरचा वैमानिक . त्यानंतर २०१३ साली त्या तळ्यासंबंधात एक प्रबंध प्रसिद्ध झाला होता . त्यात हे क्षार खोलवरून नाही तर उथळ भागातून येतात असे प्रतिपादन केलेले होते . अगदी अलीकडे म्हणजे १५ सप्टेंबर २०१७ च्या ‘अर्थ अॅण्ड प्लॅनेटरी सायन्स लेटर्स’च्या अंकात या तळ्याचा संगणक मॉडेल आधारे केलेला रासायनिक अभ्यास प्रसिद्ध झाला आहे त्यात पूर्वीचे निष्कर्ष अमान्य केले आहेत . या खाऱ्या तळ्यातील मीठ आपल्या नेहमीच्या खाण्यातील म्हणजे सोडियम क्लोराइड नसून त्यात ९५ टक्के कॅल्शियम क्लोराइड आहे . ते तेथील पाण्याचा गोठणबिंदू खूप खाली आणते आणि त्यामुळे इथल्या भयानक थंडीतही पाणी द्रवरूपातच राहते . त्या पाण्यातील क्षारांचे प्रमाण ४० टक्के इतके आहे . सागराच्या पाण्यातील क्षाराचे प्रमाण साडेतीन टक्के असते . म्हणजे त्या पाण्यापेक्षा हे प्रमाण कित्येक पटींनी अधिक आहे . इतके क्षार विरलेले असल्याने हे पाणी दाट आणि सघन म्हणजे पातळ असते असे या संशोधन तुकडीचे प्रमुख टोनर म्हणतात . हे पाणी इतके खारे होण्यामागे दोन कारणे आहेत . इथल्या मॅकमडरे ड्राय व्हॅलीमधील अतिशय कोरडय़ा वातावरणात बाष्पीभवनाचे प्रमाण अधिक असते . शिवाय नेहमीच्या साध्या मिठापेक्षा कॅल्शियम क्लोराइडचे द्रावण अधिक संपृक्त असते . पण इतके मीठ येते कुठून आणि रासायनिक दृष्टीने ते इतके शुद्ध कसे हे अजून गूढच आहे . हे गूढ उकलणे शक्य दिसत नाही . कारण ते तळे ‘संरक्षित’ म्हणून घोषित झालेले आहे . बाह्य़ हस्तक्षेपामुळे तेथील नैसर्गिक परिस्थिती बिघडू नये म्हणून ही व्यवस्था २०१३ मध्ये टाइम - लेप्स फोटोग्राफीतून , तिथे पाणी कसे येते हे शोधण्यात आले . त्यांच्या मते तळ्याभोवतीच्या जमिनीतील कॅल्शियम क्लोराइड हवेतील बाष्प शोषून घेते . अर्थात हवेतील बाष्पाचे प्रमाण जेवढे उच्च पातळीवर असते ( deliquescence ) तेव्हाच हे घडत असते . काही पाणी उडून जाते तेव्हा कोरडय़ा झालेल्या जागी मीठ साचून राहते . जेव्हा कधी आजूबाजूचे बर्फ वितळून ते पाणी तळ्यात येते तेव्हा ते मीठही बरोबर आणते . मात्र टोनर यांना हे स्पष्टीकरण मान्य नाही . त्यांच्या मते कुठे तरी भूगर्भातील पाणी साठय़ाशी हे तळे जोडलेले आहे , तिथून तळ्यात पाणी येत असावे , जसे ते याच खंडातील अन्य जलाशयांमध्ये येत असते . पण हे जलाशय या तळ्याइतके खारे नाहीत . टोनरचा चमू त्या तळ्याभोवतीच्या जमिनीच्या परीक्षणासाठी पुन्हा जाणार होता . त्यांच्या निरीक्षणातून आणि परीक्षणातून त्या तळ्यातील पाण्यात कॅल्शियम क्लोराइड कुठून येते आणि पाणीही भूगर्भ साठय़ातून येते का हे कळले असण्याची शक्यता आहे . या तळ्यासभोवतालच्या भूभागाचे मंगळावरच्या भूभागाशी साधम्र्य असल्याने त्या संशोधनातून मंगळावरच्या परिस्थितीचा अंदाज येण्याच्या शक्यतेतून अंटार्क्टिकावरील तळ्याला महत्त्व आहे . सौजन्य – लोकप्रभा


अभिनेता वरुण धवन आपल्या खासगी आयुष्याबद्दल बोलणं बरेचदा टाळतो . तो इंटेरिअर डिझायनर नताशा दलालला डेट करत असल्याच्या चर्चा बॉलिवूडमध्ये होत्या पण वरुणनं ते कधीही खुलेपणानं मान्य केलं नाही . शक्यतो नताशा कोणाच्याही नजरेस येणार नाही याची काळजी अनेकदा वरुण घेतो . मात्र अखेर कॉफी विथ करणच्या मंचावर त्यानं नाताशसोबतचं आपलं नातं मान्य केलं आहे . मी आणि नताशा एकमेकांना डेट करतो आणि मी तिच्याशी लग्नही करणार असल्याचं वरुणनं दिग्दर्शक करण जोहर समोर कबुल केलं . वरुण आणि नताशा पुढील वर्षांत विवाहबंधनात अडकणार असल्याचं म्हटलं जातं आहे . नताशा आणि वरुण एकमेकांना कित्येक वर्षांपासून डेट करत आहेत . मात्र तो तिच्याबदद्ल बोलणं नेहमीच टाळतो . याचं कारणही त्यानं सांगितलं . ‘नताशाला प्रसिद्धीझोतापासून लांब राहणं आवडतं . ती एक सामान्य मुलगी आहे आणि तिला सामान्य मुलीसारखंच आयुष्य जगायचं आहे . तिच्या इच्छेचा मी मान राखतो किंबहुना ते माझं कर्तव्य आहे . म्हणूनच मी तिच्याबद्दल बोलणं टाळतो” असं तो म्हणाला होता . मात्र कॉफी विथ करणच्या निमित्तानं का होईना पहिल्यांदाच वरुणनं टीव्हीवर आपल्या नात्याची कबुली दिली आहे .


बॅंकॉकमध्ये रंगलेल्या १९ व्या आयफा पुरस्कार सोहळ्याची सध्या सर्वत्र चर्चा होत आहे . हिंदी चित्रपटसृष्टीतील प्रतिष्ठेचा समजला जाणारा हा सोहळा नुकताच दिमाखदार पद्धतीने संपन्न झाला . या सोहळ्याच्या निमित्ताने हिंदी चित्रपटसृष्टीतील कलाकारांची मांदियाळी पाहायला मिळाली . त्यातच सध्या चर्चा सुरु आहे ती म्हणजे ज्येष्ठ अभिनेत्री रेखा यांच्या डान्सविषयीची आणि फिटनेसविषयी सतर्क असणा - या उर्वशी रौतेला हिच्या डिझायन ड्रेसविषयीची . अनिल शर्मा दिग्दर्शित ‘सिंह साहब द ग्रेट’ या चित्रपटातून बॉलिवूडमध्ये पदार्पण करणारी उर्वशी रौतेला तिच्या फिटनेसविषयी सतर्क असल्याचं अनेक वेळा दिसून आलं आहे . तिच्या याच सतर्कतेमुळे तिच्या सौंदर्यामध्ये आणखीनच भर पडत असल्याचं दिसून येतं . उर्वशीने नुकतीच आयफा पुरस्कार सोहळ्यामध्ये उपस्थिती लावली होती . मात्र या सोहळ्यामध्ये तिच्यापेक्षा तिने घातलेल्या ड्रेसविषयी अधिक चर्चा रंगल्याचं पाहायला मिळालं . या पुरस्कार सोहळ्यामध्ये उर्वशीने तब्बल ८० किलो वजनाचा डिझायनर ड्रेस परिधान केला होता . रेड कार्पेटवर कायम आपला जलवा दाखविणारी उर्वशी आयफाच्या कार्पेटवर मात्र अडखळत चालताना दिसून आली . उर्वशीने तिच्या अशा चालण्या मागचं कारणही इन्स्टाग्रामवरुन स्पष्ट केलं आहे . उर्वशीने घातलेला ड्रेस चक्क ८० किलो वजनाचा असल्यामुळे तिला नीट चालताही येत नव्हतं , असं तिने स्पष्ट केलं . उर्वशीने घातलेला ड्रेस डिझायनर अर्चना कोचरने डिझाइन केला असून या ड्रेसमुळे मात्र तिला जीव मुठीत घेऊन चालावं लागत होतं . उर्वशीने तिच्या इन्स्टावर या ड्रेसचा फोटो शेअर करण्याबरोबर एक व्हिडिओदेखील शेअर केला असून त्याला आतापर्यंत २४ लाखांपेक्षा अधिक व्ह्युज मिळाले आहेत .


बऱ्याच यशस्वी हिंदी चित्रपटांचे यश गाठीला घेऊन दगडी चाळ या चित्रपटाच्या निमित्ताने मराठी सिनेसृष्टीत पदार्पण करणारी मंगलमूर्ती फिल्म्स ही चित्रसंस्था आता अजून एक जीवनपट घेऊन येत आहे . भगवान आबाजी पालव म्हणजेच आपले भगवान दादा यांचा जीवनपट मंगलमूर्ती फिल्म्स प्रस्तुत आणि किमया मोशन पिक्चर्स निर्मित ‘एक अलबेला’… शोला जो भडके दिल मेरा धडके…दर्द जवानी का सताये भरभरके… म्हणत सगळ्यांनाच साध्या सरळ नृत्याकडे आकर्षित करणाऱ्या भगवान दादांच्या जीवनावर चित्रपट येऊ घातला आहे . गेले कित्येक दिवस हा चित्रपट विविध कारणांनी चर्चेत आहे . भगवान दादांची भूमिका मंगेश देसाई साकारत आहे . त्यांनी आत्मसात केलेला भगवान दादांचा लूक , अभिनय आणि त्यांची नृत्यशैली याची चर्चा सिनेसृष्टीत सुरू आहे . या चित्रपटाचा अजून एक चर्चेचा विषय म्हणजे बॉलिवूड अभिनेत्री विद्या बालन…एक अलबेला च्या निमित्ताने मराठी सिनेसृष्टीत पदार्पण करत आहे . “प्रसिध्दीपासून लांब असलेल्या या नटाची जादू प्रेक्षकांच्या मनात नक्की घर करेल असा आशावाद मंगलमूर्ती फिल्म्स च्या संगीता अहिर यांनी व्यक्त केला . तर भगवान दादांसारख्या दिग्गज कलाकाराचा जीवनपट पुन्हा एकदा आताच्या पिढीसमोर उभारण्याची संधी मिळाल्यामुळे आनंदी असल्याचे त्या म्हणाल्या . ” शेखर सरतांडेल यांच्या दिग्दर्शनाने सजलेला असा ‘एक अलबेला’ हा जीवनपट येत्या 10 जून ला संपूर्ण महाराष्ट्रात प्रदर्शित होणार आहे .


अंडं हा असा पदार्थ आहे ज्यापासून अनेक पदार्थ करता येतात . अगदी पेयापासून ते नाष्टय़ाचे पदार्थ , जेवणातील मेन कोर्स , स्नॅक्स , मधल्या वेळेचे पदार्थ , गोड पदार्थ असे सर्वच अंडय़ापासून करता येते . अंडी हा प्रथिनांचा मोठा स्त्रोत आहे तसेच त्यातून कॅल्शियमही भरपूर प्रमाणात मिळते . लहान मुलांपासून घरातील वृद्धांपर्यंत सगळ्यांसाठीच अंडी आरोग्यदायी आहेत . त्यांचे दुसरे वैशिष्टय़ म्हणजे पटकन काही स्वयंपाक करायचा आहे आणि घरात भाजी नाही अशा वेळी अंडी खूप उपयोगी येतात . तर अशा बहुगुणी अंडय़ांच्या रेसिपी आज आपण पाहूयात . एग्ज मेयो टोस्ट - दोन अंडी - दोन बारीक चिरलेले कांदे - एक बारीक चिरलेले टोमॅटो - दोन टी स्पून तिखट - मीठ चवीनुसार - दोन टेबल स्पून मेयॉनीज - एक टेबल स्पून टोमॅटो सॉस - गरजेनुसार स्लाइस ब्रेड - दोन टी स्पून तेल - दोन टी स्पून बटर कढईत तेल , बटर तापवा . त्यात कांदा परतून घ्या . टोमॅटो घाला , तिखट , मीठ घालून एकत्र करा अंडी फोडून , फेटून त्यात घाला . छान एकत्र करा , गॅस बंद करा . त्यात मेयॉनीज , टोमॅटे सॉस घाला , एकजीव करा . ब्रेड स्लाइसच्या कडा काढून घ्या , त्याला बटर लावा . त्यावर अंडय़ाचे तयार मिश्रण पसरवून घ्या , त्यावर ब्रेडचा दुसरा स्लाइस बटर लावून ठेवा , हलकेच दाबून घ्या . तिरके कापून घ्या , सॉसबरोबर सव्र्ह करा . इटालियन ऑम्लेट – दोन चिरलेली अंडी - एक ढबू मिरची - अर्धी वाटी चिरलेला कोबी - एक टी स्पून चिली फ्लेक्स - मीठ चवीनुसार - दोन टी स्पून क्रीम - दोन टी स्पून किसलेलं चीज - गरजेनुसार तेल आणि बटर - अर्धा टी स्पून ओरेगानो इटालियन ऑम्लेट करताना अंडी फेटून घ्या . त्यात चिली फ्लेक्स , ओरेगॅनो , मीठ , कोबी , ढबू मिरची , क्रीम घालून चांगले एकजीव करून घ्या . पॅनमध्ये तेल , बटर तापवा , त्यात अंडय़ाचे मिश्रण पसरवून झाकून ठेवा . वाफ येऊ द्या . दोन्ही बाजूंनी भाजून घ्या . त्रिकोणी कट करून सॉसबरोबर सव्र्ह करा . अंडय़ाचा पुलाव - दोन वाटय़ा सुवासिक तांदूळ - चार अंडी - एक इंच आलं - चार लसूण पाकळ्या - पाव वाटी कोथिंबीर - चार उभ्या चिरलेल्या हिरव्या मिरच्या - एक उभा चिरलेला कांदा - दोन टी स्पून गरम मसाला पावडर - मीठ चवीनुसार - चार टी स्पून तेल - तमालपत्र , लवंगा , दालचिनी , मिरे – प्रत्येकी चार - अर्धा टी स्पून हळद तांदूळ धुऊन घ्या . भांडय़ात तेल तापवा . अखंड गरम मसाले कांदा घालून परतून घ्या . आलं – लसूण – कोथिंबीर वाटून घ्या . मिरच्या घ्या . यात घाला . तांदूळ घालून परता . गरम मसाला पावडर घाला , छान परतून त्यात दुप्पट पाणी घाला . भात शिजत आल्यावर त्याला चार खड्डे करून त्यात अंडी फोडून घाला . वर भात घालून झाकून ठेवा . चांगली वाफ येऊ द्या . नंतर भात एकत्र करा . परत वाफ आणा , नंतर तळलेला कांदा घालून अंडय़ाचा पुलाव सव्र्ह करा . एग्ज टोस्ट - दोन अंडी - एक बारीक चिरलेला कांदा - दोन टी स्पून कोथिंबीर - दोन चिरलेल्या मिरच्या - चार स्लाइस ब्रेड - गरजेनुसार तेल - चवीनुसार मीठ अंडी फोडून घ्या . त्यात कांदा , मिरच्या कोथिंबीर , मीठ घालून फेटून घ्या . या मिश्रणात ब्रेड एका बाजूने बुडवून घ्या . पॅनमध्ये तेल घाला , त्यावर ब्रेड ठेवा . भाजून घ्या , नंतर सव्र्ह करा . व्हर्मासिली ऑम्लेट - अंडी - शेवया - आलं - लसूण - मिरची पेस्ट , - कोथिंबीर - मीठ - बटर - तेल सर्व साहित्य एकत्र करा . अंडी फेटून त्यात घाला . पॅनमध्ये तेल बटर तापवा . त्यावर मिश्रण ओता , झाकून वाफ घ्या दोन्ही बाजूंनी भाजा . सौजन्य – लोकप्रभा response . lokprabha @ expressindia . com


दिवसभरात जे लोक आपल्या मर्यादेच्या आत किमान शारीरिक व्यायाम करतात , त्यांना ‘टाइप २’चा मधुमेह न होण्याची शक्यता ही ४० टक्के असल्याचा दावा नवीन संशोधनातून करण्यात आला आहे . या संशोधनातून असा दावा करण्यात आला आहे की , आठवडय़ातून किमान १५० मिनिटे उत्साहाने चालण्याने किंवा सायकल चालवण्याने एखाद्या व्यक्तीला टाइप २चा मधुमेह होण्याची शक्यता २६ टक्क्यांनी कमी होत युनिव्हर्सिटी कॉलेज , लंडन ( यूसीएल ) आणि केंब्रिज युनिव्हर्सिटी , युनायटेड किंगडम ( युके ) च्या संशोधकांनी म्हटले आहे . या वेळी संशोधकांनी उत्साह आणणाऱ्या आणि शारीरिक व्यायामाला कारणीभूत असणारे खेळ म्हणजेच वेगाने चालणे , सायकल चालवणे किंवा दुहेरी टेनिस यांसारख्या खेळांना अधिक प्राधान्य देण्याचे सुचविले आहे . २०१२ सालच्या इंग्लंडमधील आरोग्य सर्वेक्षणानुसार , वयस्कांपैकी अनेकांकडून याचे पालन होत नसून सर्वेक्षणानुसार कोणत्याही प्रकारचा शारीरिक व्यायाम हा आरोग्याला हितकारकच असतो . तसेच जे लोक आपल्या मर्यादांपेक्षा त्यांची क्षमता वाढविण्यासाठी प्रयत्नशील असतात ते अधिक हितकारक असल्याचेही म्हटले आहे . या वेळी संशोधकांनी अमेरिका , आशिया , ऑस्ट्रेलिया आणि युरोप येथील संकलित माहितीचेही विश्लेषण केले . यापूर्वीच्या संशोधनात नेहमीचा आहार आणि कवायतींमुळे शारीरिक आजारांना वेगळे ठेवणे कठीण जात होते , पण नवसंशोधनातून जागतिक स्तरावर पसरत असलेल्या टाइप २ च्या मधुमेहावर परिणामकारक असल्याचे दिसून आल्याचे यूसीएलचे अॅण्ड्रे स्मित यांनी म्हटले आहे . हे संशोधन डायबेटोलोजिया या जनरलमधून प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


आलिया भट्ट आणि वरुण धवन यांची मैत्री तशी जुनीच . ‘स्टुण्डट ऑफ दि इयर’ या सिनेमातून हे दोघं पहिल्यांदी सिनेसृष्टीत दाखल झाले . सध्या हॉट कपलपैकी एक . त्यांनी आतापर्यंत ‘स्टुण्डट ऑफ दि इयर’ , ‘हम्टी शर्मा की दुल्हनिया’ या सिनेमात ते एकत्र दिसले होते . याशिवाय अवॉर्ड्स कार्यक्रमात ते एकत्र नृत्य करताना अनेकदा दिसतात . नुकतीच त्यांनी ड्रीम टीम टूर केली . यातही त्यांनी अनेक गाण्यांवर एकत्र नृत्य केले . ‘बद्रीनाथ की दुल्हनिया’ या सिनेमाच्या चित्रिकरणामध्ये सध्या ते व्यस्त आहेत . त्यामुळे त्यांच्यातला ताळमेळ हा इतर कलाकारांपेक्षा नक्कीच चांगला असेल यात काही शंका नाही . आलियाने वरुणसोबतचा नुकताच एक फोटो इन्स्ट्राग्रामवर पोस्ट केला आहे . या फोटोमध्ये वरुण आणि आलिया एकत्र दिसत आहेत . यात वरुणची नजर बाहेर आहे तर आलिया मात्र त्याच्याकडेच एकटक पाहत आहे . हा फोटो काढताना तिच्या मनात कोणते विचार सुरू होते ते तिचेच तिला माहित . या फोटोला तिने छान कॅप्शनही दिले आहे . तिने लिहिले की , ‘प्रेप टाइम फॉर बद्री अॅण्ड द दुल्हनिया’ नेहमीच सोशल मीडियावर सक्रिय असणारी आलिया तिच्या फॅन्ससाठी सतत काहीना काही व्हिडिओ आणि फोटोज पोस्ट करत असते . काही दिवसांपूर्वी तिने अक्षय कुमारच्या रुस्तम सिनेमाला प्रोत्साहन देणारा एक व्हिडिओ शुट केला होता . त्या व्हिडिचो सिनेवर्तुळात बरीच चर्चा झाली होती .


झोपताना हे केल्यास चांगले , झोपताना तसे केले तर शांत झोप लागते , ही गोष्ट केल्यास वाईट स्वप्नं पडत नाहीत असे सल्ले आपण अनेकदा ऐकतो . झोप ही आपल्या जीवनशैलीतील अतिशय महत्त्वाचा घटक आहे . ठराविक तास घेतलेली झोप उत्तम आरोग्यासाठी गरजेची असते . सध्याच्या स्पर्धेमुळे आधीच झोपेच्या वेळा बदलल्या आहेत . मात्र जितकी मिळते तितकी झोप शांत झाल्यास पुढचा दिवस तर चांगला जातोच पण आपला मूडही चांगला राहण्यास मदत होते . याशिवाय चेहरा तजेलदार दिसण्यासाठी काही गोष्टींची आवश्यकता असते . योग्य तो आहार , व्यायाम याबरोबरच चेहऱ्याचे सौंदर्य टिकविण्यासाठी झोपण्याआधी काही गोष्टी टाळणे गरजेचे आहे . आपली झोप चांगली झाली तर चेहराही नकळत चांगला दिसतो . काय आहेत या गोष्टी , जाणून घेऊया… १ . खोलीचे तापमान जास्त गरम किंवा थंड नसावे - आपण झोपत असलेल्या खोलीचे तापमान सामान्य असणे गरजेचे असते . हे तापमान खूप जास्त किंवा कमी असल्यास त्याचा थेट चेहऱ्याच्या त्वचेवर परिणाम होतो . एकदम कमी किंवा जास्त तापमान असल्यास त्वचा कोरडी पडते आणि ती निर्जीव दिसू लागते . त्यामुळे हे तापमान सामान्य आहे की नाही हे तपासून मगच झोपावे . २ . झोपण्याआधी अल्कोहोल घेणे – झोपण्याआधी अल्कोहोल घेतल्याने झोपेवर त्याचा नकारात्मक परिणाम होतो . अल्कोहोल घेऊन झोपल्यास सकाळी उठल्यावर चेहरा निर्जीव आणि निराश दिसतो . याशिवाय झोपताना अल्कोहोल घेतल्यास शरीर लवकर डिहायड्रेट होते . यामध्ये चेहऱ्यातील पेशींना पुरेसे पाणी न मिळाल्याने चेहरा बेजान दिसतो . ३ . झोपण्याआधी सोशल मीडियावर अॅक्टीव असणे - सध्या सोशल मीडियाचा वापर मोठ्या प्रमाणात वाढला आहे . अनेक जण जेवण , इतर कामे झाल्यानंतर झोपताना व्हॉटसअॅप किंवा फेसबुकसारख्या सोशल साईटसवर अॅक्टीव असतात . मात्र मोबाईल किंवा टॅबलेटचा प्रकाश चेहऱ्यासाठी हानिकारक असतो . अशामुळे झोप लागण्यासही विलंब होतो . चांगल्या त्वचेसाठी योग्य प्रमाणात झोप होणे आवश्यक असते . मात्र सोशल मीडियाच्या वापराने झोपेमध्ये व्यत्यय येतो आणि चेहऱ्याची त्वचा निस्तेज दिसते . ४ . चेहऱ्यावर मेकअप तसाच ठेऊन झोपणे - चेहऱ्यावर मेकअप किंवा इतर प्रदूषित गोष्टी असतील तर त्याचा नकारात्मक परिणाम होतो . यामुळे चेहरा कोरडा पडू शकतो . तसेच मेकअपच्या उत्पादनांमुळे काही वेळा चेहऱ्याची आग होण्याचीही शक्यता असते . त्यामुळे झोपताना मेकअप काढून मगच झोपावे . यामुळे सकाळी उठल्यावर चेहरा फ्रेश दिसतो .


एकापेक्षा अधिक बँक खाती असणे हे अतिशय सामान्य आहे . एका विशिष्ट कालावधीमध्ये खात्यामध्ये व्याज जमा होण्याव्यतिरिक्त इतर कुठलाही व्यवहार झाला नाही तर ते बँक खाते निष्क्रिय होते . हे खाते पुन्हा सक्रिय केल्याशिवाय त्यातील पैसे काढता येत नाहीत . तसेच या खात्यांमध्ये किमान बॅलन्स ठेवणे गरजेचे असल्याने त्यातून सर्व पैसे काढणेही शक्य नसते . या संदर्भात तुम्हाला बँक खाते उघडण्याचा मूळ उद्देश लक्षात ठेवायला हवा . यामागील विचार आहे पैशाची तातडीच्या गरजेसाठी पैसे एका सुरक्षित ठिकाणी ठेवणे आणि त्यावर व्याज कमावणे . ही गरज फक्त एक किंवा दोन खात्यांमधून पूर्ण होते . खरं तर , अधिक बँक खाती ठेवणे म्हणजे डोक्याला तापच आहे . त्यामुळे , साधारणपणे , डोक्याला अनावश्यक ताण देणे टाळण्यासाठी आणि खात्यांचे नीट नियोजन करण्यासाठी फार बँक खाती नकोत . यातील काही खाती एकत्र केल्यास किंवा अनावश्यक खाती बंद केल्यास त्याचा निश्चितच फायदा होतो . किमान बॅलन्स ठेवणे बहुतांश सेव्हिंग्स खात्यांमध्ये तुम्हाला किमान बॅलन्स ठेवावा लागतो आणि ही रक्कम २५ हजारापर्यंत असू शकते . किमान बॅलन्स न ठेवल्याने तुम्हाला दंड भरावा लागू शकतो . तेव्हा तुमची जेवढी अधिक बँक खाती असतील , तेवढे अधिक पैसे तुम्हाला फक्त प्रत्येक खात्यासाठी किमान बॅलन्स ठेवायला लागतील . अशाने या खात्यांमध्ये तुमचा पैसा अडकून राहील आणि त्याचा वापर तुम्हाला इतर गुंतवणुकींसाठी करता येणार नाही . विविध शुल्कांचा भरणा अनेक बँक खाती असल्याने त्यांच्या डेबिट कार्ड , एटीएमचा वापर , एसएमएस सूचना अशा सेवांसाठी तुम्हाला प्रत्येक खात्यासाठी विशिष्ट शुल्क द्यावे लागते , तुम्ही ते खाते वापरत असाल किंवा नाही हा प्रश्नच नाही . किमान बॅलन्स न ठेवल्यास त्याचा दंड ६०० रुपयांपर्यंत असू शकतो . खाते वापण्यात अनियमितता असल्याने तुमचा त्या बँकेशी असलेल्या नात्यावर विपरीत परिणाम होऊ शकतो ज्यामुळे तुमचा क्रेडिट स्कोअर कमी होतो . खात्याचा विसर पडणे अनेक वेळा अनेक खाती असताना सुद्धा लोक फक्त एक किंवा दोन खाती नियमित वापरतात . अशाने तुम्हाला इतर खात्यांचा विसर पडून त्यांची निष्क्रिय होण्याची शक्यता वाढते . अशा खात्यांवर वाईट लोकांची नजर पडल्याने निष्क्रिय खात्यांचा गैरवापर होण्याचा धोकाही असतोच . तुम्ही ते खाते पुन्हा सक्रिय केल्याशिवाय तुम्हाला त्यातील व्याजसुद्धा काढता येत नाही . टॅक्स फायलिंगमध्ये अडचणी मिळकत कराचे रिटर्न भरताना तुम्हाला तुमच्या सर्व बँक खात्यांचे तपशील द्यावे लागतात . हे मोठे काम असू शकते . म्हणूनच , आपला पैसा अनेक बँक खात्यांमधून वाटून ठेवण्याऐवजी त्याला एक किंवा दोनच खात्यांमध्ये ठेवल्याने तुम्हाला अधिक बॅलन्स सुद्धा खात्यामध्ये ठेवता येईल . अशाने तुम्हाला वरच्या दर्जाच्या सेव्हिंग्स खात्याचे फायदेही मिळू शकतील . अशा सेव्हिंग्स खात्यांमध्ये काही सेवा , ज्यांच्यासाठी इतर खातेधारकांना पैसा द्यावा लागतो , त्या तुम्हाला कमी शुल्काने किंवा विनामूल्य मिळू शकतात , जसे चेकबुक मागवणे , डेबिट कार्ड , पैसे ट्रांसफर करणे , नक्कल पासबुक मागवणे इत्यादी . आदिल शेट्टी सीईओ , बँकबझार


कपिलच्या चाहत्यांसाठी आणखी एक खुशखबर आहे , कारण कपिल छोट्या पडद्यावरही पुनरागमन करण्यास सज्ज झाला आहे . कपिलचा ‘द कपिल शर्मा शो’ पुन्हा सुरू होणार आहे . ‘द कपिल शर्मा शो’नं कपिलला यशाच्या सर्वोच्च शिखरावर नेऊन ठेवलं . कपिलला ‘कॉमेडीचा बादशहा’ हे बिरुदही याच कार्यक्रमामुळे मिळालं . विनोदाच्या अचूक टायमिंगनं प्रेक्षकांना खळखळून हसवणाऱ्या कपिलनं प्रेक्षकांच्या हृदयात आपलं ध्रुवताऱ्याप्रमाणे अढळ स्थान निर्माण केलं . एप्रिलपासून कपिल प्रेक्षकांच्या संपर्कात नाही . ढासळलेली प्रकृती , सहकलाकारांसोबत झालेले टोकाचे वाद , पत्रकारांना सोशल मीडियाद्वारे केलेली शिवीगाळ , पूर्वाश्रमीच्या प्रेयसीनं केलेले आरोप अशा असंख्य कारणामुळे कपिल झगमगत्या दुनियेपासून दूर निघून गेला . त्याचा फॅमिली टाईम विथ कपिल शर्मा हा शो देखील तीन भागांनंतर बंद पडला . कपिलनं गेल्या काही काळात अनेक चढउतार पाहिले . पण तरीही त्याचे चाहते त्याच्यापाठी खंबीरपणे उभे राहिले . काही महिन्यांपूर्वी कपिलनं आपल्या चाहत्यांशी ट्विटरवर संवाद साधला होता , त्यात अनेकांनी कपिलला त्याचा शो पुन्हा सुरू करण्याची विनंती केली होती . चाहत्यांची कपिलला छोट्या पडद्यावर पाहण्याची इच्छा आता लवकरच प्रत्यक्षात उतरणार आहे . कपिल शर्मा शो पुन्हा सुरू करणार असल्याची कल्पना कपिलनं एका वेबसाईटशी बोलताना दिली आहे . सध्या या संदर्भातली बोलणी प्राथमिक टप्प्यावर सुरू आहे असंही कपिल म्हणला . पण तत्पुर्वी कपिल निर्माता म्हणून चित्रपटसृष्टीत पदार्पण करत आहे . ‘सन ऑफ मनजीत सिंग’ या पंजाबी चित्रपटाची निर्मिती कपिलनं केली आहे . ऑक्टोबर महिन्यात हा चित्रपट प्रदर्शित होणार आहे .


गोव्याचे संजय कवळेकर यांनी येथील कालिकादेवी सभागृहात आयोजित पश्चिम विभागीय राष्ट्रीय मानांकित अंध बुद्धिबळ स्पर्धेत विजेतेपदाचा मान मिळविला . महाराष्ट्राचे अमित देशपांडे हे द्वितीय स्थानी राहिले . नाशिक जिल्हा बुद्धिबळ संघटना आणि राष्ट्रीय दृष्टिहीन संघ यांच्या वतीने आयोजित या स्पर्धेत सहा राज्यातील शंभरपेक्षा अधिकखेळाडूंनी सहभाग घेतला . स्पर्धेत उत्कृष्ट कामगिरी करणारे २५ पुरूष आणि पाच महिला खेळाडूंची गुजरात येथे १४ ते १९ नोव्हेंबर या कालावधीत होणाऱ्या राष्ट्रीय ब स्पर्धेसाठी निवड झाली आहे . त्यात महाराष्ट्राच्या अमित देशपांडे , सचिन वाघमारे , अमोल सकपाळ , विकास शितोळे , वैशाली सालावकर , अनिरूध्द खुंटे , दत्तात्रय वाडेकर , कार्तिक दामले , सुनील ससाणे , रोशन दिवारे , सतीश वाहुळे , आशिष रोकडे , तीजन गवर , शोभा लोखंडे , रितू टेंभूर्णीकर , मृणाली पांडे यांचा समावेश आहे . रोटरी नाशिकतर्फे प्रथम तीन विजेत्यांना अनुक्रमे १५०० , १००० आणि ५०० रुपये अशी रोख पारितोषिके देण्यात आली . धनाजी काकडे आणि प्रविण पानतावणे यांनी प्रमुख पंच म्हणून भूमिका निभावली . भाजपचे ज्येष्ठ नेते माधव भांडारी यांच्या हस्ते विजेत्यांना गौरविण्यात आले . त्यांनी अंध खेळाडूंचा आवाज केंद्र शासनाकडे पोहचविण्याचे आश्वासन दिले . अर्जुन पुरस्कार विजेते प्रविण ठिपसे यांनीही खेळाडूंना मार्गदर्शन केले . यावेळी भाजपचे प्रदेश चिटणीस लक्ष्मण सावजी , चांदवड चे नगराध्यक्ष भूषण कासलीवाल , कालिकादेवी संस्थानचे अध्यक्ष अण्णा पाटील , रोटरीचे पदाधिकारी उपस्थित होते . अखिल अंध बुद्धिबळ महासंघाचे पदाधिकारी मनीष थूल , स्वप्नील शाह , राष्ट्रीय दृष्टिहीन संघाचे डी . पी . जाधव , सचिन घोडेराव , जगदीप कवळ , जिल्हा संघटनेचे धनंजय बेळे , विनय बेळे , सुनील शर्मा आदी उपस्थित होते .


बॉलिवूडचा सुपर डान्सर हृतिक रोशन हा भलेही चांगल्या दिसण्यासाठी आणि उत्तम नृत्य करण्यासाठी ओळखला जात असला तरी , त्याच्या अॅक्शन सिनेमातली अॅक्शनही पाहण्यासारखी असते . यामुळेच त्याने करण जोहरच्या ‘ऐ दिल है मुश्किल’ हा सिनेमा पाहण्यापेक्षा अजय देवगणचा अॅक्शनपॅक्ट सिनेमा ‘शिवाय’ला पहिली पसंती दिली आहे . हृतिकने त्याला कोणता सिनेमा पाहायचा आहे हे त्याने सोशल मीडियावर शेअर केले . त्याने ट्विटरवर अजयला टॅग करत म्हटले की , ‘अजय देवगण शिवायसाठी खूप साऱ्या शुभेच्छा . मी आतापर्यंत अशी साहसदृश्य कधीही पाहिली नाहीत . प्रोत्साहन देण्यासाठी धन्यवाद . सिनेमा पाहण्यासाठी मी थांबू शकत नाही . ’ आपल्या सिनेमासाठी हृतिकला एवढे उत्साही झालेले पाहून अजयनेही त्याला कधी सिनेमा पाहायचा आहे ते विचारले . अजयने हृतिकच्या या ट्विटला उत्तर देताना म्हटले की , ‘धन्यवाद हृतिक , तुला कधी सिनेमा पाहायचा आहे ते सांग . ’ हृतिकने याआधी ‘धूम २’ , ‘क्रिश’ सिनेमाच्या मालिका आणि ‘बँग बँग’ यासारखे अॅक्टनपट सिनेमे केले आहेत . त्यामुळे हृतिककडून झालेलं कौतुक पाहून अजय खुश होणं स्वाभाविकच आहे . ‘शिवाय’ या सिनेमाचे दिग्दर्शनही अजयने स्वतःनेच केले आहे . २८ ऑक्टोबरला हा सिनेमा प्रदर्शित झाला होता . याच दिवशी करण जोहरचा बहुचर्चित ‘ऐ दिल है मुश्किल’ हा सिनेमाही प्रदर्शित झाला होता .


इंग्लंडमध्ये सुरु असलेल्या नेटवेस्ट टी - २० ब्लास्ट स्पर्धेत सोमरसेट्सच्या पिटर ट्रेगोने घेतलेला झेल हा सध्या सोशल मीडियावर चांगलाच व्हायरल होतोय . मिडलसेक्स विरुद्ध सोमरसेट्स या सामन्यात ट्रेगोने मिड ऑफवर ब्रेंडन मॅक्युलमचा एका हातात झेल घेऊन सगळ्यांनाच थक्क केलं . हा झेल पाहून अनेकांना ऑस्ट्रेलियाचा माजी कर्णधार रिकी पाँटींगची आठवण आली . श्रीलंकेविरुद्धच्या एका सामन्यात रिकी पाँटींगनेही आपल्या क्षेत्ररक्षणातली चपळाई दाखवत केवळ एका हाताने झेल पकडला होता . टीम ग्रोएनवॉल्डच्या गोलंदाजीवर ट्रेगोने हा झेल घेतला . ज्याने काही क्षणातच सर्व क्रिकेटरसिकांना पाँटींगची आठवण करुन दिली . हा व्हिडीओ पाहिल्यानंतर रिकी पाँटींगने घेतलेला झेल पुन्हा एकदा पहा . पावसाने व्यत्यय आणलेल्या या सामन्यात मिडलसेक्सने सोमरसेट्ससमोर १६२ धावांचं आव्हान ठेवलं होतं . सोमरसेट्सच्या जेम्स हिल्डर्थने ३४ चेंडुंमध्ये ६३ धावांची खेळी केली . यानंतर अखेरच्या षटकामध्ये १३ धावांची गरज असताना कोरी अँडरसन आणि रुडॉल्फ व्हॅन डर मर्व यांनी १ चेंडु शिल्लक ठेवत आपल्या संघाला विजय मिळवून दिला .


इमरान हाश्मीचा ‘चीट इंडिया’ चित्रपट पुढील आठवड्यात प्रदर्शित होत आहे . पण चित्रपटाच्या निर्मात्यांनी एक आठवडा आधी या चित्रपटाचं शीर्षक बदलण्याचा निर्णय घेतला आहे . आता या चित्रपटाचं नवं नाव ‘ व्हाय चीट इंडिया’ असं असणार आहे . सेन्सॉर बोर्डनं या चित्रपटाच्या शीर्षकावर आक्षेप घेतला होता , त्यानंतर चित्रपटाच्या नावात बदल करण्यात आला . या चित्रपटाचं शीर्षक दिशाभूल करणारं आहे असं सेन्सॉर बोर्डाचं म्हणणं आहे . इंजीनिअर किंवा मॅनेजमेंट इन्स्टिट्यूटचा थप्पा मिळवण्यासाठी जो काही गैरकारभार चालतो , कशाप्रकारे डमी विद्यार्थांना परीक्षेसाठी बसवलं जातं , हे सगळं आगामी ‘चीट इंडिया’ या चित्रपटातून समोर येणार आहे . देशाच्या शिक्षणव्यवस्थेतील भ्रष्टाचारावर भाष्य करणाऱ्या या चित्रपटात इमरान हाश्मी मुख्य भूमिका साकारत आहे . इमराननं या चित्रपटाचं नवं पोस्टर शेअर केलं आहे , ‘का ते विचारू नका’ अशी ओळ टाकत हटके पद्धतीनं इमराननं चित्रपटचं पोस्टर लाँच केलं आहे . इमरान हाश्मी फिल्म्स , टी सीरिज , आणि एलिप्सिस एंटरटेन्मेंट निर्मित हा चित्रपट १८ जानेवारीला प्रदर्शित होत आहे . ‘ व्हाय चीट इंडिया’ हा चित्रपट आधी २५ जानेवारीला प्रदर्शित होणार होता .


दक्षिण आफ्रिका , इंग्लंड , न्यूझीलंड आणि बांगलादेश यांना चीतपट केल्यानंतर भारतीय संघासाठी ऑस्ट्रेलियाचे आव्हान सोपे असेल असा अंदाज वर्तवण्यात आला होता . मात्र पुण्यात अवघ्या अडीच दिवसांत ऑस्ट्रेलियासमोर भारतीय संघाचे पानिपत झाले . पुन्हा अशी सुमार कामगिरी होणार नाही अशी हमी भारतीय संघाचा कर्णधार विराट कोहलीने दिली आहे . ‘आमच्याकडून पुन्हा अशी वाईट कामगिरी होणार नाही . माझ्यावर विश्वास ठेवा . पराभवांचा स्वीकार करणे आवश्यक असते . पुणे कसोटीत ऑस्ट्रेलियाने सर्वसमावेशक खेळ करत आम्हाला निष्प्रभ केले . भारतीय खेळाडू जिंकण्यासाठीच्या विजीगीषु वृत्ती दाखवण्यात कमी पडले . ऑस्ट्रेलियाच्या खेळाडूंनी प्रत्येक टप्प्यावर खेळ उंचावला . पुण्यातल्या पहिल्या कसोटीत पराभव झाला म्हणजे आम्ही मालिका गमावली असा अर्थ होत नाही . तो सामूहिक पराभव होता . पहिल्या कसोटीतील चुकांतून बोध घेत पुढे जाण्याचा आमचा प्रयत्न असेल . काहीवेळेला पराभव झाल्याने पुनरावलोकन करता येते . त्रुटींवर काम करण्याची संधी मिळते’ , असे कोहलीने सांगितले . हारजीत काहीही झाले तरी आम्ही त्यातून शिकत असतो . बंगळुरू कसोटीसाठी आम्ही कसून सराव केला आहे . संघाची संरचना कशी असेल यावर आम्ही विचार केला आहे . मात्र नाणेफेकीवेळीच अंतिम संघ जाहीर केला जाईल असे कोहलीने स्पष्ट केले . खांद्याच्या दुखापतीमुळे हार्दिक पंडय़ा संघनिवडीसाठी उपलब्ध नसेल असे कोहलीने सांगितले . स्टीव्हन स्मिथ हे आमचे उद्दिष्ट नाही . ऑस्ट्रेलिया संघातील प्रत्येक खेळाडू महत्वाचा आहे . त्यानुसार आम्ही रणनीती आखली आहे . कसोटी जिंकण्यासाठी १० विकेट्स मिळवणे आवश्यक असते . ते कौशल्य घोटीव करण्यावर आमचा भर असेल असे त्याने पुढे सांगितले . पुण्याचा विजय इतिहासजमा - स्मिथ बंगळुरू : पुणे कसोटीत सर्वागीण खेळ करत आम्ही भारतीय संघाविरुद्ध दिमाखदार विजय साकारला . मात्र तो सामना आता इतिहास झाला असून , बंगळुरू कसोटीसाठी आम्ही सज्ज झालो आहोत असे मत ऑस्ट्रेलियाचा कर्णधार स्टीव्हन स्मिथने व्यक्त केले . ‘भारतीय संघाने इंग्लंड , दक्षिण आफ्रिका , न्यूझीलंड , बांगलादेश अशा संघांना नमवत मालिका विजय साकारले होते . आमचा संघ अनुनभवी होता . आम्ही जिंकू शकतो अशी कल्पनाही कोणी केली नव्हती . भारतीय संघाविरुद्ध भारतात खेळणे नेहमीच आव्हानात्मक असते . मात्र संघातील प्रत्येकाने परिस्थितीशी जुळवून घेतले . म्हणूनच संस्मरणीय विजय साकारू शकलो मात्र त्या विजयाचे कौतुक करत राहण्यात अर्थ नाही’ , असे स्मिथ म्हणाला . तो पुढे म्हणाला , ‘भारतीय संघ दमदार पुनरागमन करेल याची आम्हाला जाणीव आहे . हे आक्रमण रोखण्यासाठी आम्ही प्रयत्नशील आहोत . पहिला डाव निर्णायक असणार आहे . अधिकाअधिक वेळ फलंदाजी करणे आवश्यक आहे . पुण्यात अडीचशे धावा पुरेशा ठरल्या . मात्र आता तशी परिस्थिती नाही . बंगळुरूच्या खेळपट्टीवर तिसऱ्या दिवसापासून खेळपट्टी फिरकीला साथ देण्याची शक्यता आहे . यामुळे पहिल्या डावात सर्वाधिक धावा करणे अत्यावश्यक आहे . पुण्यातील खेळपट्टीविषयी आमची कोणतीही तक्रार नाही . दोन्ही संघांना एकाच खेळपट्टीवर खेळायचे होते’ . न्यूझीलंड संघात नीशाम , पटेलचा समावेश वेलिंग्टन : दक्षिण आफ्रिकेविरुद्ध होणाऱ्या तीन कसोटी क्रिकेट मालिकेसाठी न्यूझीलंडने फिरकी गोलंदाजीवर भिस्त ठेवली आहे . पुढील आठवडय़ात होणाऱ्या या मालिकेसाठी तेरा खेळाडूंच्या संघात जितेन पटेल या फिरकी गोलंदाजास पाचारण करण्यात आले आहे . या दोन संघांमधील पहिला सामना बुधवारी डय़ुनेडिन येथे सुरू होत आहे . त्यानंतर वेलिंग्टन व हॅमिल्टन येथे अनुक्रमे दुसरा व तिसरा कसोटी सामना होणार आहे . द्रुतगती गोलंदाज मॅट हेन्री व फलंदाज डीन ब्राऊनी यांच्याऐवजी पटेल व अष्टपैलू खेळाडू जिमी नीशाम यांना न्यूझीलंड संघात स्थान मिळाले आहे . न्यूझीलंड केन विल्यमसन ( कर्णधार ) , ट्रेन्ट बोल्ट , कॉलीन डी ग्रँधोमी , टॉम लाथम , जिमी नीशाम , हेन्री निकोल्स , जीतेन पटेल , जीत रावळ , मिचेल सँन्टेर , टीम साऊथी , रॉस टेलर , नील वॉग्नर , ब्रॅडली जॉन वॉटलींग .


चर्चा गायत्री हसबनीस – response . lokprabha @ expressindia . com बरीच वर्षे चाळसंस्कृतीत मुरलेली व्यक्ती टॉवरमध्ये रहायला जाते तेव्हा तिथली जीवनपद्धती तिच्या अंगवळणी पडायला बराच काळ जावा लागतो . घर म्हणजे सर्वाचा जिव्हाळ्याचा विषय . घर लहान असो वा मोठं , प्रत्येकासाठी ते खूप स्पेशल असतं . आज मुंबईत चाळसंस्कृती ते टॉवरसंस्कृती अशी घरांची विविधता आहे . एकीकडे टॉवर बांधून नवं शहरीकरण होत आहे तर दुसरीकडे चाळसंस्कृती कशी लोप पावत जात आहे याचं किंचित दुःखही वाटतंय . पण त्याच वेळी चाळीच्या जागेतच आपल्याला नवं घर बांधून मिळणार असा आनंदही काहींच्या चेहऱ्यावर आहे . कॉलनीतून किंवा चाळीतून टॉवरमध्ये राहायला गेल्यावर राहणीमानात खूप बदल होतो . बरीच वर्ष तिथे असलेली सवय टॉवरमध्ये राहायला गेल्यावरही सतत आठवत राहते . चाळसंस्कृती कुणाच्या मनातून अजून गेलेली नाही याची प्रचीती वारंवार येत असते . कारण त्या संदर्भातले उल्लेख नातेवाईक किंवा इतर ओळखीतल्या लोकांच्या बोलण्यातून सतत येत असतात . कारण त्यांनी मुंबईतली चाळसंस्कृती अनुभवलेली असते . आतापर्यंत अनेक चित्रपटांमध्ये चाळसंस्कृतीतून माणसे कशी एकत्रित राहतात यावर रंजक पद्धतीने भाष्य केलं आहे . शाळेत असताना ‘आमचं घर’ या विषयावर निबंध असायचा . त्यात आपण सगळ्यांनीच घराविषयीच्या भावना त्या वेळी मांडल्या असतील . नामवंत लेखकांनीही चाळीतल्या गमतीजमती आपल्या लेखनातून मांडल्या आहेत . त्यामुळे प्रत्येक जण चाळसंस्कृतीवर व्यक्त होताना दिसतं . कॉलनीत किंवा चाळीत राहण्याची एक वेगळी सवय असते . ती आता टॉवरसंस्कृतीमुळे काहीशी बदलताना दिसतेय . गंमत म्हणजे टॉवरमध्ये राहणाऱ्यांचं इतरांना बरंच अप्रुप असतं . टॉवरमध्ये राहणाऱ्यांना मात्र पुन्हा कॉलनीत जाण्याची इच्छा असते . मलाही टॉवरसारख्या मोठय़ा इमारतीत गेल्यावर परत कॉलनीकडे वळावंसं वाटलं . आज चाळ , कॉलनी पाडून त्यावर मोठय़ा इमारती उभ्या होत आहेत . ती मोठी इमारत होईपर्यंत दुसरीकडे राहणं भाग पडतं . मीसुद्धा कॉलनीतून मोठय़ा इमारतीत राहायला गेले . इमारत पूर्ण व्हायला बराच कालावधी जातो व त्या कालावधीत जुनं घर आता कायमचं गेलं व होणारं नवीन घर कसं असेल या भावना मनात येतं होत्या . टॉवरमध्ये गेल्यावर जुन्या कॉलनीतल्या घराची आठवण येतेच . आजच्या घडीला छान घर असावं अशी सर्वाचीच इच्छा असते . घराच्या छोटय़ा छोटय़ा आठवणी मनातला ताणसुद्धा कमी करतात . चाळीत असताना आजूबाजूला शहरातली कौलारू घरं दिसायची पण आज सगळीकडे टॉवर होताना दिसतात . आज नवं घरं बांधणं भाग आहे , असाही काहींचा विचार असतो . आजच्या युगात काही जण नव्या आधुनिक विचारसरणीतही कौलारू बंगले बांधतात . असे बंगले बांधणं शहरातील जागेच्या टंचाईमुळे कठीण आहे . मी बरीच र्वष कॉलनीत राहिले होते . तिथे शेजाऱ्यांना रोज भेटणं हे ठरलेलं होतं . गप्पांसाठी वेळेचं बंधन नसायचं . तासन्तास गप्पागोष्टी व्हायच्या . टॉवरमध्ये असं एकत्र जमणं थोडं कमी होतं गेलं . कधी कधी एकाच इमारतीत राहून दुरावल्यासारखी भावना वाटते . एकत्र कुटुंबाप्रमाणे सर्वच शेजारी कॉलनीत राहायचे . कॉलनीसारखी मजा टॉवरमध्ये क्वचितच येते . कॉलनीत असताना प्रत्येकाशी एक भावनिक नातं आपोआपच जुळायचं . रोज भेटण्याची सवय होती . कॉलनीत असताना एखादा दिवस जरी कोणी भेटलं नाही तरी अस्वस्थ वाटायचं . तसंच सगळ्यांच्या सगळ्या बातम्या मिळायच्या . सर्वाच्या बातम्या आपल्यापर्यंत पोहोचवणारे असे शेजारी हमखास असायचे . सर्वाच्या बातम्या जाणून घेण्यात एक वेगळीच गंमत असायची . त्याचबरोबरीने सणावारालाही एक वेगळीच मजा होती . सण आणि ऋतू बदलत नाहीत पण घरांची रचना बदलली की प्रत्येक सण व ऋतू अनुभवताना वेगळेपण येतं . कॉलनीतला पावसाळा वेगळा होता आणि टॉवरमधला पावसाळा अगदी वेगळा आहे . कॉलनीत एक मोठा कॉरिडोर सर्वाच्या दारासमोर होता परंतु टॉवरमध्ये आल्यावर एकच काय ती बाल्कनी मिळते . एकच कॉरिडोर असल्याने पावसाळा सगळ्यांसोबत अनुभवता आला . टॉवरमध्ये पावसाळ्यात बाल्कनीत एकटं उभं राहायचाही कधी कधी कंटाळा येतो . सणावाराला कोणाला आमंत्रण द्यावे लागत नसे . सर्व जण एकमेकांच्या घरी सणावाराला उपस्थित असायचे , पण टॉवरमध्ये ब्लॉक सिस्टीमच्या नावाखाली असे आपणहून सणावाराला एकमेकांच्या घरी शुभेच्छा द्यायला जाणं कमी झालं . टॉवरमध्ये बऱ्याच प्रमाणात आयुष्य सुखकर होतं , कारण ज्या सोयी टॉवरमध्ये असतात त्या कॉलनीत नसतात . कॉलनीत थोडय़ाफार गैरसोयी होत्या तरी टॉवरमध्ये राहिल्यावर त्या गैरसोयींचीही झालेली सवय सुरुवातीला मोडताना त्रास झाला . आईने घरची एखादी संपलेली गोष्ट आणायला सांगितली तर कॉलनीत असताना पटकन दोन मजले उतरून दुकानातून आणणं सोप्पं होतं . टॉवरमध्ये दहाव्या मजल्यावरून खाली जाताना वर येणाऱ्या लिफ्टची आणि खाली असताना वरून येणाऱ्या लिफ्टची वाट पाहणं कंटाळवाणं वाटतं . कॉलनीत असताना टीव्ही असला तरी गच्चीवर खेळणं हा एक चांगला व्यायामही व्हायचा . आज टॉवरमध्ये राहणाऱ्या मुलांना खेळण्यासाठी जागा शोधावी लागते . एकाच इमारतीत गाडय़ा पार्क करायची सोय असल्यामुळे सतत त्यांचा आवाज असतो . कॉलनीत टॉवरपेक्षा मोकळी जागा असते म्हणून खेळायला चांगले अंगण मिळायचे . टॉवरमध्ये घरं मोठी असतात पण खेळायला मोकळी जागा कॉलनीपेक्षा कमी असते . पत्ते खेळणं , कॅरम खेळणं , बॅडमिंटन खेळणं टॉवरमध्ये कमी प्रमाणात होतंय , कारण अजूनही मेट्रोसारख्या ठिकाणी टॉवरकरता मोकळी जागा कुठेच मिळत नाही . टॉवरच्या बाजूला अजून एक टॉवर अशी लाइन लागली असल्याने जागेचा अभाव आहे . इतके दिवस टॉवरमध्ये राहिल्यावर मला जाणवलेली एक गोष्ट म्हणजे पहिल्या - दुसऱ्या मजल्यावरच्या लोकांना उंच इमारतींमध्ये राहण्याची इच्छा असते . मलाही टॉवरमध्ये लवकरात लवकर जायची इच्छा होती . मला वाटायचं की उंच इमारतीत वरच्या मजल्यावर शांत ठिकाणी जाऊन राहावं . मी टॉवरमध्ये राहायला गेले तेव्हा मला बाहेरून इमारत आकर्षक वाटली पण टॉवरमध्ये गेल्यावर आतलं बांधकाम मला फार काही आवडलं नाही . सर्व बंदिस्त आणि चारही बाजूंनी फक्त भिंत अशी रचना असल्याने मोकळी हवा मिळत नव्हती . इमारतीच्या रचनेचे कौतुक करावं की इमारतीच्या आर्किटेक्टला त्याची चूक दाखवून द्यावी , हेच समजलं नाही . काही दिवस टॉवरमधल्या गोष्टी माझ्या निरीक्षणास यायला लागल्या . काही तासांसाठी कामापुरतं घर सोडणारी माणसं टॉवरमध्ये राहतात , असं टॉवरमध्ये आल्यावर जाणवलं . कॉलनीसारखी माणसांची वर्दळ मला टॉवरमध्ये आल्यावर कमी अनुभवता आली . आमच्या शेजाऱ्यांची ओळख तर सोडाच पण त्यांच्याशी बोलणंही क्वचितच होत असतं . काही मोजकी उत्स्फूर्त माणसं नवीन घरात राहायला गेल्यावरदेखील शेजाऱ्यांच्या ओळखी करून घेतात . प्रत्येकाचे शेजारी वेगवेगळ्या वातावरणातून आलेले असतात . पण एकमेकांची ओळख करून घ्यावी , असं त्यांना फारसं वाटत नाही . तर कधी ओळख झालीच तर घाईघाईची भेट असते . मकरसंक्रांतीला कॉलनीत गच्चीवर आम्ही पतंग उडवण्यासाठी भेटायचो परंतु आता टॉवरमध्ये गच्ची नसल्याने ती भेट कमी झाली . कॉलनीत दिवसा सगळ्यांची दारं उघडी असायची व रात्रीच दारं बंद व्हायची . टॉवरमध्ये सगळ्यांच्याच घरांची दारं दोन मिनिटांत बंद होण्याचा आवाज येतो . त्यामुळे टॉवरमध्ये आल्यावर मला एखाद्या गेस्ट हाऊसमध्ये राहिल्यासारखे वाटू लागलं . पण शेवटी टॉवरमध्ये राहायला आलो तरी परत पहिल्यासारखी बांधिलकी जपली पाहिजे ; आत्ता आमच्यासोबत राहणारे टॉवरमधील आमचे शेजारी व आम्ही नेहमी असाच विचार करतो , कारण पूर्वीचे काही शेजारी घर सोडून गेले . नवीन शेजारी त्यांच्या जागी राहायला आले . त्यांनाही आम्ही आमच्यात सामावून घ्यायचा प्रयत्न करतोय . त्यामुळे टॉवरमध्येही छान नेटवर्क तयार होईल . पूर्वी एकमेकांना मदत करणारे चाळकरी आज टॉवरमध्ये एकोप्याने राहायचे प्रयत्न करताना दिसत आहेत , हा आशेचा किरण आहे . मुंबईसारख्या ठिकाणीच नव्हे तर इतर शहरांमध्ये पण टॉवरसंस्कृती वेगाने वाढत जाईल . पण ती वाढताना एकोप्याची परंपरा सोडता कामा नये . सौजन्य – लोकप्रभा


लंडन : राहुल आणि पंत यांनी बहारदार शतके ठोकत पाचव्या कसोटीत पराभव टाळायचा जिवापाड प्रयत्न केला ; पण इंग्लंडने पाचव्या कसोटीत 118 धावांनी मोठा विजय मिळविला . राहुल आणि पंत यांनी शतके काढूनही भारतासाठी दौऱ्याचा शेवट पराभवानेच झाला . 464 धावांच्या आव्हानासमोर भारताचा दुसरा डाव 345 धावांत संपला . इंग्लंडने मालिका 4 - 1 अशी जिंकली . दुसऱ्या डावात संथ होत गेलेल्या ओव्हल मैदानाच्या खेळपट्टीचा फटका भारताप्रमाणेच इंग्लिश गोलंदाजांनाही बसला . चहापानानंतर रशिदने दोन्ही शतकवीरांना बाद करून विजयाचा मार्ग मोकळा केला . दुसऱ्या नव्या चेंडूवर तळाची फलंदाजी कोलमडली . अखेरच्या सत्रात रशिदने योजना बदलली . तो " राउंड द विकेट ' गोलंदाजांच्या बुटांनी खराब झालेल्या जागेत चेंडू टाकू लागला . माती मोकळी झाली असल्याने चेंडू भसकन वळत होता . 204 धावांची भागीदारी झाल्यावर राहुलला रशिदने बोल्ड केले . दुसऱ्या बाजूने अँडरसन फक्त नेम धरून उजव्या स्टंपबाहेर मारा करत होता . ब्रॉडच्या बरगडीला दुखापत झाल्याने रूट दुसरा नवा चेंडू घ्यायला धजावत नव्हता . पंतलाही रशिदने गुगलीवर चकविले . शतकवीर गेल्याचे दडपण आले . दुसरा नवा चेंडू घेतल्यावर करनने ईशांत आणि जडेजाला बाद केले . विजयी फटाका लावताना अँडरसनने शमीला बाद केले . याचबरोबर अँडरसनने ग्लेन मॅक्ग्राचा 563 बळींचा विक्रम मोडला . आता 564 बळींसह अँडरसन क्रिकेट इतिहासातला सर्वाधिक बळी घेणारा वेगवान गोलंदाज ठरला . संक्षिप्त धावफलक इंग्लंड ः 332 व 8 बाद 423 घोषित विजयी विरुद्ध भारत ः 292 व 94.3 षटकांत सर्वबाद 345 ( राहुल 149 - 348 मिनिटे , 224 चेंडू , 20 चौकार , 1 षटकार , रहाणे 37 - 106 चेंडू , 5 चौकार , विहारी 0 , पंत 114 - 194 मिनिटे , 146 चेंडू , 15 चौकार , 4 षटकार , जडेजा 13 , अँडरसन 3 - 45 , ब्रॉड 1 - 43 , मोईन 1 - 68 , करन 2 - 23 , स्टोक्स 1 - 60 , रशीद 2 - 63 ) सविस्तर बातमी वाचण्यासाठी क्लिक करा : राहुल , रिषभ लढले पण पराभवच पदरी ; मालिका 4 - 1 ने गमाविली


भारतीय उपखंडात बाकी सगळ्या क्रीडाप्रकारांपेक्षा सर्वाधिक लोकप्रियता लाभली आहे ती क्रिकेटला . असं का आहे याच्या कारणांची उजळणी - सध्या शहरी तरुण वर्गात अधूनमधून एका मुद्दय़ावर चर्चा सुरू असते . तो मुद्दा म्हणजे ‘माध्यमांनी , लोकांनी क्रिकेट सोडून इतर खेळांना महत्त्व द्यावे ! ’ यासाठी बहुतेक वेळा त्या खेळाबद्दल काहीही न बोलता , क्रिकेटने इतर खेळांची कशी दुर्गती केली आहे , क्रिकेटनेच कसा पैसा खेचलाय , इतर खेळांना कसे दुर्लक्षित केले जाते असा सूर लावून धरला जातो . अशी चर्चा म्हणजे १५ ऑगस्ट , २६ जानेवारीला देशप्रेम दाखवणं , ऑलिम्पिक जवळ आलं की इतर खेळ कसे वर आले पाहिजेत यावरचे विचार मांडणं अशीच असते . या लोकांनी इतर खेळ खेळले असण्याची शक्यता जवळ जवळ शून्य असते . खरं सांगायचं तर इतर खेळांचं मला वावडं नाहीये . सर्व खेळांनी आपापल्या क्षमतेने प्रगती करत राहावी ; पण त्यासाठी इतर खेळांच्या समर्थकांनी क्रिकेटचा भारतीय उपखंडातील प्रवास जाणून घेणे गरजेचे आहे . उपखंडात क्रिकेटच का ? याचं सोपं उत्तर आहे , आपले सगळ्यांचे राज्यकर्ते क्रिकेट खेळायचे म्हणून . राज्यकर्ते जे करतात , त्याकडे लोक आकर्षित होणे स्वाभाविक असते . गोव्यात पोर्तुगीज होते म्हणून तिथे फुटबॉल जास्त खेळला जातो ! हिंदी चित्रपटात नायक जग वाचवण्याचं मिशन पूर्ण करत असेल तर ते अवास्तव म्हटलं जातं आणि तो चित्रपट पडतो . हीच गोष्ट हॉलीवूडच्या चित्रपटात कितीही अवास्तवपणे दाखवली तरी ती पचते आणि पटते , कारण जगाला तारणारा कुणी असेल तर तो पाश्चात्त्य देशातीलच असला पाहिजे . भारतीय नायकाने पडद्यावर नातेसंबंध जपावे , प्रेम करावे आणि काही सामाजिक संदेश द्यावे अशी अपेक्षा असते ! थोडक्यात गोरे करतात ते सगळे चांगले अशी आपली मनोवृत्ती आहे . फक्त क्रिकेटच का ? यासाठी १९४७ - १९८३ आणि १९८३ ते आतापर्यंत या दोन कालखंडांकडे पहायला हवे . इंग्लंड नुकतेच देश लुटून गेले होते ; स्वतःच्या गोष्टी संस्कृती स्वरूपात देऊन गेले . इथे मध्यम आणि कनिष्ठ वर्गाची लोकसंख्या जास्त . त्यामुळे खर्चीक खेळांचा प्रसार होणे शक्यच नव्हते . त्यात क्रिकेट म्हणजे साहेबांचा आणि कुठल्याही परिस्थितीशी जुळवून घेण्याची क्षमता असणारा खेळ म्हणून सुवर्णमध्य साधला गेला . त्याला भांडवलाची मर्यादा नव्हती . कुठलीही टणक गोलाकार वस्तू चेंडू होऊ शकली आणि मोरीतील धोपटणी फळी होऊ शकली . हा खेळ मैदानी वगैरे असला तरी त्याला कसल्याही मर्यादा नव्हत्या किंवा त्या मोडीत निघाल्या होत्या . फलंदाजीत चौफेर मारता येतील असे फटके , गोलंदाजीत फिरकी , मध्यमगती , वेगवान असे अनेक प्रकार , त्यात कुणाचा चेंडू कसा वळतो यावरून अजून प्रकार ! खेळाडूंची बलस्थाने आली आणि कच्चे दुवेही आले , मग त्याबद्दल मतमतांतरे ! क्रिकेटच्या लोकप्रियतेत दिवसेंदिवस वाढ होत गेली . स्वातंत्र्यानंतर विविधतेत एकता , एकोपा , संघभावना इत्यादी गुणांना महत्त्व आले . वैयक्तिक यशाची कौतुके कमी होऊन सांघिक यशाला महत्त्व प्राप्त झाले . त्यामुळे एकटय़ा खेळाडूने बॅडमिंटनमध्ये काय केले यापेक्षा आपले अकरा वीर मैदानावर काय करतात याला महत्त्व आले . वैयक्तिक पातळीवर खेळले जाणारे खेळ मागे पडले . टीमवर्कचे महत्त्व लहान मुलांना क्रिकेटकडे आकर्षित करून घेऊ लागले ! क्रिकेट हा खेळ अतिशय सुटसुटीत होता . क्षेत्ररक्षक कुठेही असू शकतो , त्यामुळे मैदानावरील प्रत्येक जागेला काही ना काही नाव होतं . एकदा त्याचं ज्ञान लोकांमध्ये पसरवलं , की प्रसारमाध्यमांना त्याचा फायदा होणार होता . पुढे रेडिओ आले , धावते समालोचन आले . मैदान खूप मोठे असल्याने इतक्या दूरचं दिसणार नाही , अशा विचारातून मैदानावर रेडिओ घेऊन जाण्याची पद्धत सुरू झाली . थोडय़ाच कालावधीत घरबसल्या धावते समालोचन ऐकून सामना डोळ्यापुढे आरामात उभा राहत असे . आता धृतराष्ट्राला त्याचा संजय मिळाला होता आणि क्रिकेटला महाभारताच्या युद्धाचा दर्जा ! हळूहळू लोकांच्या भावना त्याच्याशी जोडल्या जाऊ लागल्या . त्यात देशही आता स्थिरावत चालला होता . उत्तमोत्तम फिरकी गोलंदाज येत होते , वाडेकर वगैरे मंडळींनी गोऱ्यांना पराजित करायला सुरुवात झाली होती आणि इथे क्रिकेटने बाजी मारली . इतर खेळ मागे पडले , त्यात या खेळात भारतीय संघ आपल्याच पूर्व राज्यकर्त्यांच्या संघाला हरवू लागलेला . त्यामुळे क्रेझ वाढत गेली . क्रिकेटकडे पूर्णवेळ करिअर म्हणून बघण्याचा विचार आला . वर्षांतून तीन - चार महिने खेळले जाणारे क्रिकेट कुठे ना कुठे वर्षभर खेळले जाऊ लागले . बघता बघता विश्वचषक सुरू झाले . स्थिरावत चाललेल्या भारतीय संघाने बलाढय़ अशा वेस्ट इंडिज संघाचा पराभव करून १९८३ सालचा विश्वचषक जिंकला ! तो ज्या पद्धतीने जिंकला त्याची तुलना एखाद्या चमत्काराशीच होऊ शकते आणि भारतात जादू - चमत्कारांना विशेष महत्त्व आहे . म्हणून क्रिकेटचा हात कुणीही धरू शकत नव्हतं . विश्वचषक जिंकला तो कुठे , इंग्लंडमध्ये , लॉर्ड्सवर ! तिथे तिरंगा फडकला आणि संपलं ! आता हा खेळ देशप्रेमाशी जोडला गेला . भारत - पाकिस्तान सामन्याला युद्धाचं स्वरूप आलं . क्रिकेट बघणं हे देशभक्तीचं प्रतीक होऊन बसलं . क्रिकेट आता एक धर्म बनू पाहत होता ! घोळक्याने , शेजारीपाजाऱ्यांनी एकत्र बसून क्रिकेटचा आनंद घेणे सुरू झाले ! १९८३ ते आतापर्यंत आता मात्र क्रिकेटकडे व्यावसायिकदृष्टय़ा बघितले जाऊ लागले . त्यानुसार या खेळात बदल करण्याचा स्मार्टनेस त्याच्याशी संबंधित लोकांनी दाखवला . कुणाच्याही लक्षात न येता षटकांच्या दरम्यान जाहिरातींना जागा करून दिली गेली . आता क्रिकेट हे खेळणाऱ्यांव्यतिरिक्त इतरांच्याही उपजीविकेचे साधन बनलं . संथ फलंदाजीची जागा आता वेगाने घेतली होती . नवेनवे फटके अस्तित्वात येत होते . नियम बदलत होते . जास्तीत जास्त स्पर्धात्मकता येत होती . सामन्यांचे निकाल अनिर्णित न लागता प्रत्येक वेळी कुणी तरी जिंकावे म्हणून कसोटी मालिकेसोबत एकदिवसीय सामने जोर धरू लागले . उपखंडात तर हळूहळू क्रिकेट एक उद्योगच बनत गेला . मग प्रेक्षकांचे लक्ष वेधण्यासाठी मार्केटिंग स्ट्रॅटेजी म्हणून रंगीत कपडे आले . चेंडू सफेद झाला . एकमेकांवर चढाओढ करण्यासाठी अनपेक्षित अशा नवीन पद्धती आल्या . अनेक धक्कादायक निकाल क्रिकेटला ‘अनिश्चिततेचा खेळ’ म्हणून मान्यता मिळवून देत होते . सामन्याच्या निकालात अनेक घटकांचा प्रभाव दिसू लागला , त्यामुळे त्या घटकांनाही वेगळे महत्त्व प्राप्त झाले . चाकोरी मोडली जात होती . तोचतोचपणा कमी होत होता . क्रिकेट कालानुरूप बदलत गेले आणि आपली मुळे घट्ट करू लागले . इतर खेळ जसे होते तसेच राहिले . स्लेजिंग वगैरे गोष्टी आल्याने क्रिकेट शारीरिक आणि मानसिक पातळीवर खेळला जाणारा खेळ बनला . योजना बनवण्यासाठी सामना चालू असतानादेखील पुरेसा वेळ मिळत असल्याने क्रिकेटमध्ये शांत डोक्याने करता येणारे डावपेच आले . सध्याचं क्रिकेट मैदानी खेळ : साहित्यासहित खेळला तर श्रीमंतांचा आणि साध्या चेंडूफळीने खेळला तर गरिबांचा असं झालं ! पण शेवटी दोघंही साहेबांचे खेळ म्हणूनच गणले गेले , कुठलाही भेदभाव न करता . म्हणून लहानपणी टेनिस बॉलवर खेळणारा सेहवाग पुढे आंतरराष्ट्रीय पातळीवर दोन त्रिशतके काढू शकला ! गल्ली क्रिकेट : प्रत्येक गल्लीचे नियम वेगळे ; पण काय खेळायला चाललास रे , याचे उत्तर एकच - क्रिकेट ! गल्लीपेक्षाही छोटी जागा / एखाद्या बंद खोलीत असाल तर अंडरआर्म क्रिकेट . घराच्या मागच्या बागेतील क्रिकेट - षटकार मारला की बाद असले नियम . ब्रेट लीच्या बँडचं नाव इथूनच आलंय – ‘सिक्स अॅण्ड आऊट’ . अजून असंख्य प्रकार ज्यात बॅटच्या जागी कुठलीही फळी आणि विविध छोटय़ा - मोठय़ा आकारांतील चेंडू . समुद्राच्या वाळूत खेळले जाणारे क्रिकेट . पाण्याखाली ( अंडरवॉटर ) खेळलं जाणारे क्रिकेट . पुलं म्हणतात त्याप्रमाणे मुंबईच्या चाळीच्या गॅलरीत चालणारे कसोटी सामने . मुळीच जागा नसेल तर मग पुस्तकाचं क्रिकेट ( बुक क्रिकेट ) . आणि ज्यांना वर लिहिलेल्यातलं काहीही करायचं नसेल त्यांच्यासाठी चर्चामधलं क्रिकेट – या खेळाला इतके पैलू आहेत की , सहज चर्चा रंगू शकते . त्यात उभं राहण्यापासून , फलंदाजी , गोलंदाजी , क्षेत्ररक्षण या सगळ्यांच्या वेगवेगळ्या शैली . मग त्यांचा प्रभाव , तुलना आणि बरंच . पालकांना क्रिकेट हा पर्याय मुलांना गुंतवण्यासाठी सोयीचा वाटू लागला . ‘इकडेतिकडे उंडारण्यापेक्षा पोरगा गल्लीत क्रिकेट खेळतोय ते बरं . मुलांमध्ये राहील’ अशी भावना होती . ‘आधी अभ्यास कर , मग क्रिकेट खेळ’ याने मुलांनाही क्रिकेट ही काही तरी मोलाची गोष्ट आहे असे वाटू लागले . मग मुलांचे हट्ट - क्रिकेटची बॅट हवी , सीजन बॉल हवा , किट हवे यावर आले . आता मुख्य मुद्दा खूप थोडय़ा लोकांना माहीत असेल , पण दूरदर्शनच्या राष्ट्रीय वाहिनीवर एखाद्या खेळाचे प्रक्षेपण करावयाचे असल्यास त्या वाहिनीला आपले प्रायोजित कार्यक्रम न दाखवता त्या खेळाचे सामने दाखवणे परवडले पाहिजे . इथे क्रिकेट हा खेळ इतर खेळांना मागे टाकतो . एकदिवसीय सामन्यादरम्यान १०० - १२५ जाहिरातींच्यामध्ये विश्रांती उपलब्ध झाल्याने प्रश्नच सुटला . भरपूर प्रायोजक मिळाले आणि क्रिकेट टीव्हीवर वारंवार सुरू झाले . व्यावसायिकदृष्टय़ा क्रिकेटच्या फॉरमॅटला हरवणं इतर खेळांच्या आवाक्याबाहेर होतं . इतर खेळ बघायचे तर केबल टीव्ही हवा , म्हणजे श्रीमंत असायला हवे . ते असले तरी क्रिकेट सोडवेलच असे नाही , कारण क्रिकेटचा ज्वर संपूर्ण भारतात भिनला होता . सचिनकडे एमआरएफ स्टिकर असलेली बॅट होती , स्वतःकडेही तशीच बॅट असणं कौतुकाचा आणि अभिमानाचा विषय झाला . खेळाडूंचे स्टिकर्स आले . ते वह्य़ांवर झळकू लागले . लहान मुलांना आवडणाऱ्या वस्तूंवर , गोळ्या - बिस्किटांवरही स्टिकर्स मोफत येऊ लागली . म्हणजे असं नाही तर तसं क्रिकेट घरात येणारच . पत्त्यांसारखे क्रिकेटचे पत्ते आले आणि बैठय़ा खेळांमध्येही क्रिकेट शिरला . मग भारताचा निळ्या रंगाचा युनिफॉर्म वस्त्रोद्योगात क्रिकेट घेऊन गेला . प्रेक्षकांच्या सोयीसाठी सामन्यांच्या वेळेत केलेले बदल , आधी दिवसा होणारे सामने पुढे प्रकाशझोतात होऊ लागले , उन्हाळ्याच्या सुट्टीत आयपीएलला जागा मिळाली इ . गोष्टींसोबत खेळ म्हणून क्रिकेट प्रगल्भ होतच राहिला . निर्णयांमध्ये अचूकता येण्यासाठी वापरले जाणारे नवे तंत्रज्ञान , विश्लेषणासाठी वापरले जाणारे नवे नवे सॉफ्टवेअर आणि पद्धती या खेळाला काळाच्या स्पर्धेत टिकून ठेवण्यास मदत करतात . इतर खेळात ही मजल स्लो - मोशन रिप्लेपर्यंतच येऊ शकेल . मित्रांसोबत खेळण्याचा मैदानी खेळ म्हणून पाहिले तर यात खेळाडूंच्या संख्येला काहीही मर्यादा नसते . अक्षरशः दोन जणांतसुद्धा रंगतदार सामना होतो आणि साताठ जणांतसुद्धा तितकाच रंगतदार , विषम संख्या असली की कंबाइन खेळाडू ठेवून सामने होतात . खेळाडूंच्या संख्येच्या मानाने मैदान मोठे असेल तर नंबर - नंबर खेळून , फलंदाज सोडून सर्व खेळाडू क्षेत्ररक्षणात ! आपसांत खेळल्या जाणाऱ्या सामन्यांची लांबी आपण ठरवू तशी ! नाही ठरवली तर कसोटीसारखी , अनलिमिटेड . म्हणजे खेळ सुरू करण्यासाठी कसलीही पूर्वतयारी नाही , जमवाजमव नाही . . तू आलास तर तुझ्यासोबत , नाही आलास तर तुझ्याशिवाय क्रिकेटचा खेळ होणार म्हणजे होणार ! टी . नटराजन नावाच्या खेडय़ातला हमालाच्या मुलाला इतर खेळ कसे खेळता येणार ? त्याच्यासाठी खेळ म्हणजे क्रिकेटच आहे आणि त्याला नुकतेच चार कोटी रुपयांसाठी करारबद्ध करण्यात आले आहे , आंतरराष्ट्रीय क्रिकेटचा कुठलाही अनुभव नसताना . हीच गोष्ट मस्जीदच्या मौलवींच्या मुलांची , पठाणबंधूंची आणि तीच गोष्ट सात हजार रुपये महिना पगारावर नोकरी करणाऱ्याच्या मुलाची , नाथू सिंगची . भारताचा सर्वोत्तम कर्णधार झारखंडसारख्या मागास समजल्या जाणाऱ्या राज्यातून येतो आणि त्या राज्यात मग आपोआप क्रिकेटच्या सोयी येतात . श्रीरामपूरचा झहीर , दहावी पास न होऊ शकलेला सचिन अशी अनेक विविध वर्गातील आणि थरांतील उदाहरणे एकत्र आणणारा खेळ म्हणजे क्रिकेट ! हा कदाचित एकमेव सांघिक खेळ आहे जिथे प्रतिस्पर्धी संघातील खेळाडूंना मैदानावर जल्लोषात गौरवलं जातं . इतर सांघिक खेळांना हे जमलेलं नाही . सचिनसाठी सिडनीमध्ये होणारा जल्लोष हा ऑस्ट्रेलियाच्या खेळाडूंच्या नशिबी कधी आला नाही . इथे प्रेक्षकांची परिपक्वता कळते आणि क्रिकेट किती खोलवर जाऊन पोहोचले आहे हे लक्षात येते . मोदींच्या मार्केटिंग कँपेनमधल्या बहुतेक जाहिराती क्रिकेटचा वापर करून बनवल्या होत्या . क्रिकेटसंबंधी शब्द हे इतके भिनले आहेत , की प्रेमात पडणं म्हणजे विकेट पडणं , चांगले काही करण्याला बॅटिंग करणं , काहीही चांगलं घडलं की , ‘यऽऽऽस’ हा क्रिकेटने दिलेला शब्द वापरणं यामुळे जीवनाचा अविभाज्य भाग झालाय हा खेळ . टेनिसच्या चेंडूचा वापर भारतात तरी क्रिकेट खेळण्यासाठीच होतो . क्रिकेटमध्ये खूप डोकं घालतो , अशी तक्रार ऐकायला मिळत असली तरी क्रिकेट हा बुद्धीला चालना देणारा खेळ आहे . हर्षां भोगले आपल्या मॅनेजमेंटच्या शिकवणीत सगळा अभ्यासक्रम क्रिकेटची उदाहरणं देऊन शिकवतात . हा खेळ वातावरण , खेळपट्टी , प्रेक्षकांची उपस्थिती , मैदानाचा आकार यांवर अवलंबून असल्याने त्यात तोचतोचपणा येत नाही , म्हणून त्यातला इंटरेस्ट टिकून राहतो . सर्वात महत्त्वाचा मुद्दा – क्रिकेट हा सर्वसमावेशक खेळ बनत गेला . शारीरिक व्यंग असलेला व्यक्ती असू द्या अथवा अंध व्यक्ती असू द्या . सगळ्या प्रकारचं क्रिकेट आंतरराष्ट्रीय पातळीवर खेळले जाते . महिलांच्या क्रिकेटमध्येही भारत बऱ्यापैकी अग्रेसर आहे . यात ‘इक्बाल’ चित्रपटाचा उल्लेख करावा लागेल . खेडय़ातल्या शेतकरी कुटुंबातील एका मूकबधिर मुलाची गोष्ट . तो क्रिकेट जीव की प्राण असलेला . ती कहाणी होती , तरी खरी वाटेल अशी होती आणि मनाला भिडलीदेखील ! हे असलं काही क्रिकेटमध्येच घडू शकतं . प्रत्येक मुद्दय़ात खोलात जाऊन उदाहरणांसहित बरंच काही लिहिता येईल , पण मुख्य मुद्दा असा की कारणे न समजून घेता क्रिकेटला नुसती नावं ठेवत राहिलात तर त्याने इतर खेळांचं भलं होणार नाहीये . त्यासाठी इतर खेळांना क्रिकेटने केलाय तसा प्रवास करावा लागेल आणि सर्व थरांतील लोकांना सोबत घेऊन वाटचाल लागेल . क्रिकेटला लाभली तशी सर्वाची साथही मिळवावी लागेलच ! अभिजीत पवार – response . lokprabha @ expressindia . com सौजन्य – लोकप्रभा


वूटवरील बिग बॉस मराठी - अनसीन अनदेखाच्या नव्या क्लिपमध्ये पुष्कर लंडनमधील त्याच्या कार्यक्रमाविषयीचा एक किस्सा सांगताना दिसत आहे . या कार्यक्रमातून त्याला नफा मिळाला नसला तरी सुदैवाने तोटाही झाला नाही असे त्याने सांगितले . पुष्कर म्हणाला की , निव्वळ नशीब म्हणून हा कार्यक्रम यशस्वी झाला आणि मला माझ्या खिशातून नुकसान भरपाई भरावी लागली नाही . पुष्करच्या या किस्यानंतर सुशांतनेही त्याचा लंडनवारीचा अनुभव सांगितला . सुशांत तर या शहराच्या प्रेमातच पडला . लंडनवरून आल्यानंतर त्याला पुष्करचा तिकडे शो असल्याचं कळलं . त्याने पुष्करला फोन करून शो नेमका कुठे आहे , हे विचारून घेतलं . त्याने पुष्करला सांगितलं की , या कार्यक्रमाची तयारी करताना त्याला कळलं होतं की , माजी भारतीय क्रिकेटपटू निलेश कुलकर्णी ही इंग्लंडमध्ये भारत दौऱ्यावर आहे . https : / / www . voot . com / clip / pushkar - s - show - in - london / 604965 मात्र , कार्यक्रमाच्या गडबडीत पुष्कर तिथे हजर राहू शकणार नव्हता . पुष्कर भारतीय क्रिकेट टीमचा चाहता आहे . तो इंग्लंडमध्ये असताना टीमही तिथे आहे आणि आपण भेटू शकणार नाही , याचे त्याला फारच वाईट वाटले होते . भारतीय टीमला लंडनमध्ये भेटण्याची त्याची इच्छा अपुरी राहिल्याचं त्याला आजही दुःख आहे . हे कमी होतं की काय पुष्करला नंतर कळलं की भारतीय टीमला भेटू इच्छिणाऱ्या कलाकारांना लॉर्ड स्टेडिअमच्या मॅचचे पास देण्यात आले होते .


अभिनेता सैफ अली खान आणि करिना कपूर यांच्या घरी छोट्या नवाबाचे आगमन झाले आहे या एका बातमीमुळे संपूर्ण चित्रपटसृष्टीत उत्साहाचे वातावरण पाहायला मिळत आहे . सोशल मीडियावरही तैमुर अली खान म्हणचेच सैफिनाच्या छोट्या नवाबाविषयीच्याच चर्चा रंगत आहेत . तैमुर अली खानविषयीची प्रत्येक गोष्ट जाणून घेण्यासाठी अनेकजण विविध संकेतस्थळांचा आधार घेत आहेत . सैफिनाच्या बाळाच्या जन्मानंतर अवघ्या काही तासांनीच सोशल मीडियावर त्यांच्या बाळाची पहिली झलक पाहण्याची संधी अनेकांनाच मिळाली . त्यानंतर तैमुर आणि आई करिनाचा तो फोटो व्हायरल झाला . तैमुरच्या त्या निरागस फोटोनंतर आता समोर येत आहे तो म्हणजे त्याच्या खोलीचा आणि त्याच्या पाळण्याचा फोटो . रिताक्षी अरोराने सैफिनाच्या बाळाच्या खोलीचे डिझाईन केले असल्याचे वृत्त पिंकविला या संकेतस्थळाने प्रसिद्ध केले आहे . ‘द डायपर ड्रामा’ या इन्स्टाग्राम अकाऊंटद्वारे छोट्या नवाबाच्या खोलीचा एक फोटोही पोस्ट करण्यात आला आहे . करिनाने मंगळवारी सकाळी मुंबईतील ब्रिच कॅन्डी रुग्णालयात साडेसात वाजता गोंडस बाळाला जन्म दिला . बाळ आणि आई दोघांचीही प्रकृती उत्तम असल्याचे कळते . करिनाचा हा पहिला मुलगा आहे . करिनाच्या बाळाच्या जन्मानंतर सोशल मीडियाद्वारे बऱ्याच सेलिब्रिटींनी सैफिनाला शुभेच्छा देत त्यांच्या चिमुकल्याचे स्वागत केले . निर्माता - दिग्दर्शक करण जोहरने ट्विट करत सर्वप्रथम करिनाच्या बाळाच्या नावाचा उल्लेख केला होता . त्यानंतर अवघ्या काही क्षणांतच सोशल मीडियावरही सैफिनाच्या बाळाच्या नावाचा उल्लेख करत अनेकांनीच ट्विट करण्यास सुरुवात केली . सैफ अली खानने त्याच्या बाळाचे नाव जाहिर करत ‘आमच्या घरी बाळाचे आगमन झाले आहे . २० डिसेंबर २०१६ ला तैमुर अली खान पतौडीचा जन्म झाला’ , असे स्पष्ट केले होते .


७५ व्या वर्षीही सिनेमांत वेगवेगळ्या भूमिका साकारून प्रेक्षकांचं मन जिंकणारे बॉलिवूडचे महानायक अमिताभ बच्चन यांनी अजून एक रेकॉर्ड केला आहे . सोशल मीडियावर सर्वात जास्त सक्रिय असणाऱ्या शहेनशहा अमिताभ यांच्या फॉलोवर्सची यादी वाढतच चालली आहे . फेसबुक , ट्विटर आणि इन्स्टाग्रामवर या तीनही सोशल साईटवर बिग बींचा जलवा पाहायला मिळतो . नुकतेच फेसबुकवर ३ कोटी फॉलोवर्सचा आकडा पार केला आहे . बच्चन यांच्या फेसबुकवर ३ कोटींहून अधिक फॉलोवर्स असल्याची माहिती बिग बींनी स्वतः फेसबुकवर दिलीये . अमिताभ यांनी काही मजेशीर फोटोंसह २००७ मध्ये त्यांनी जी पोस्ट केली होती ती शेअर करत म्हटले की , ‘फेसबुकवर ३ कोटी फॉलोवर्स , तुम्ही सगळ्यांनी मला जे प्रेम दिलं आहे त्यासाठी मनःपूर्वक आभार . ’ ट्विटरवर अमिताभ यांचे ३ . ४ कोटींहून जास्त फॉलोवर्स आहेत . तर इन्स्टाग्रामवर ८० लाखांहून जास्त फॉलोवर्स आहेत . अमिताभ यांच्या सिनेमाबद्दल बोलायचे झाले तर नुकताच त्यांचा १०२ नॉट आउट हा सिनेमा प्रदर्शित झाला . या सिनेमात त्यांच्यासोबत ऋषी कपूर यांची महत्त्वपूर्ण भूमिका होती . अमिताभ आणि ऋषी यांनी २७ वर्षांनी स्क्रिन शेअर केली आहे . पहिल्यांदा या दोघांनी १९७६ मध्ये कभी कभी या सिनेमात एकत्र काम केले होते . यानंतर १९९१ मध्ये अजूबा सिनेमात शेवटचे काम केले .


लागोपाठ दोन वेळा विश्वविजेतेपद मिळविणारा मॅग्नस कार्लसन व आव्हानवीर सर्जी कर्याकिन यांच्यातील विश्वविजेतेपदाच्या लढतीमधील पहिला डाव बरोबरीत सुटला . या डावात कार्लसनने केलेला ट्रॅम्पोवस्की आक्रमणाचा प्रयत्न अपयशी ठरला . नॉर्वेचा खेळाडू कार्लसन हा येथे विजेतेपद राखण्यासाठी खेळत आहे . अगोदरच्या दोन्ही विश्वविजेतेपदाच्या लढतीत त्याने भारताच्या विश्वनाथन आनंदवर मात केली होती . कर्याकिनने आव्हानवीर ठरविण्यासाठी झालेल्या स्पर्धेत प्रथम स्थान घेतले होते . मूळचा युक्रेनचा रहिवासी परंतु आता रशियाचे प्रतिनिधित्व करणाऱ्या कर्याकिनपुढे अनुभवी कार्लसनच्या वैविध्यपूर्ण खेळाला छेद देण्याचे आव्हान आहे . कार्लसनने येथे पहिल्या डावात ट्रॅम्पोवस्की डावपेचाचा उपयोग केला . विजेतेपद राखणे सोपे नाही हे त्याला माहीत असल्यामुळेच त्याने या डावात सावध पवित्रा घेतला होता . पांढऱ्या मोहरांनी खेळताना त्याने सातवी चाल करतानाच बारा मिनिटे वेळ घेतला . १० व्या चालीस कर्याकिनने कॅसलिंग केले . कार्लसननेही पुढच्या चालीत कॅसलिंग करीत राजा सुरक्षित स्थळी नेला . १५ व्या मिनिटाला दोन्ही खेळाडूंनी एकमेकांचे वजीर घेतले . त्यामुळे आक्रमणाची मदार हत्तींवर आली होती . कार्लसनने डावाच्या शेवटी काही कल्पक व अनपेक्षित चाली करीत कर्याकिन याला संभ्रमात टाकण्याचा प्रयत्न केला . कर्याकिनने कार्लसन याच्या डावपेचांचा भरपूर गृहपाठ केला आहे . हे त्याने केलेल्या भक्कम बचावात्मक चालींद्वारे पाहायला मिळाले . कार्लसनच्या डावपेचांना त्याने समर्थपणे प्रत्यत्तर दिले . आक्रमणासाठी आणखी संधी नाही असे लक्षात येताच कार्लसनने बरोबरीचा प्रस्ताव मांडला व कर्याकिनने लगेचच स्वीकारला .


दुहेरीतील भारताचा आघाडीचा टेनिसपटू रोहन बोपण्णा याने अर्जुन पुरस्कारासाठी पुन्हा एकदा डावलले गेल्यानंतर अखिल भारतीय टेनिस संघटनेवर ( आयटा ) टीकेची झोड उठविली आहे . हा पुरस्कार मिळालेल्या साकेत मायनेनी याचे अभिनंदन करून त्याने ‘आयटा’विषयीचा संताप व्यक्त केला . आपला अर्ज निर्धारित मुदतीत पाठविला नाही , असा बोपण्णाचा मुख्य आक्षेप आहे . २८ एप्रिल रोजी ही मुदत उलटून गेली . त्यानंतर बोपण्णाने फ्रेंच ओपनमध्ये कॅनडाची जोडीदार गॅब्रिएला डॅब्रोस्की हिच्या साथीत मिश्र दुहेरीचे विजेतेपद मिळविले . त्यानंतर १४ जून रोजी त्याचे नाव पाठविण्यात आले . पुरस्कार निवड समितीने निर्धारित मुदतीत आलेल्या अर्जांचाच विचार केला . त्यामुळे साकेतला पसंती मिळाली . यापूर्वी बोपण्णाचे नाव अनेक वेळा पाठविण्यात आले ; पण ते नाकारण्यात आले . या पार्श्वभूमीवर बोपण्णाने ‘आयटा’चा स्पष्ट उल्लेख केला . तो म्हणाला , की ‘आम्ही व्यावसायिक टेनिसपटू आहोत . देशाचा लौकिक उंचावण्यासाठी आम्ही खूप काही पणास लावतो . आमच्या निष्ठेविषयी कुणीही प्रश्नचिन्ह उपस्थित करू शकत नाही ; पण ‘सिस्टिम’ ( या संदर्भात संघटना ) ठिसाळ कारभार करते तेव्हा आमचा अनादर होतोच ; पण उचित बहुमान मिळण्याची आशाही धुळीस मिळते . माझे नाव निर्धारित मुदतीत पाठविले नाही . यावरून ‘आयटा’मध्ये व्यावसायिकता आणि सक्षम कारभाराचा अभाव दिसतो . पूर्वीसुद्धा माझ्या बाबतीत असे घडले . त्या वेळीसुद्धा संघटना माझ्या पाठीशी उभी राहिली नाही . ’ साकेतचे कौतुक बोपण्णाने सांगितले की , ‘मी याप्रसंगी साकेतचे अभिनंदन करू इच्छितो . मला फार अभिमान वाटतो , कारण त्याने खेळाडू म्हणून केलेली प्रगती आणि एक माणूस म्हणून त्याने आज जे काही साध्य केले आहे ते मी पाहिले आहे . ’ कामगिरीतील फरक निवड समितीने जानेवारी २०१३ ते डिसेंबर २०१६ दरम्यानच्या कामगिरीचा विचार केला . यात बोपण्णाने व्यावसायिक टेनिसपटू म्हणून ‘टूर’वर लक्षवेधी कामगिरी केली ; पण देशासाठी बहुविध क्रीडा स्पर्धांत तो असे यश मिळवू शकला नाही . त्याने जुलै २०१३ मध्ये जागतिक क्रमवारीत तिसऱ्या क्रमांकापर्यंत भरारी घेतली . नऊ एटीपी विजेतिपदे त्याने पटकावली . यात २०१५च्या माद्रिद मास्टर्स जेतेपदाचा समावेश आहे . देशासाठी खेळताना मात्र रिओ ऑलिंपिकमध्ये तो सानिया मिर्झासह मिश्र दुहेरीत ब्राँझपदक जिंकू शकला नाही . या जोडीला चौथ्या क्रमांकावर समाधान मानावे लागले . यानंतरही ऑलिंपिकमुळे ‘आयटा’ त्याचा अर्ज पाठवू शकली असती ; पण तसे झाले नाही . दुसरीकडे साकेतला ‘टूर’वर फारशी भरीव कामगिरी करता आली नाही ; पण त्याने २०१४ च्या इंचॉन आशियाई क्रीडा स्पर्धेत दोन पदके मिळविली . सानिया मिर्झासह तो मिश्र दुहेरीत सुवर्णपदकाचा मानकरी ठरला , तर सनम सिंग याच्या साथीत त्याने दुहेरीत रौप्यपदक जिंकले . केंद्रीय क्रीडा पुरस्कारांसाठी ऑलिंपिक , आशियाई अशा स्पर्धांतील पदकासाठी जास्त गुण मिळतात . साकेतला त्यामुळेच झुकते माप मिळाले . दुसरीकडे बोपण्णाने इंचॉनमधील स्पर्धेतून माघार घेतली होती . त्याला ‘टूर’वरील स्पर्धांत गुण राखायचे होते . त्यामुळे त्याच्यासह काही वरिष्ठ खेळाडूंना या स्पर्धेतून माघार घेण्याची परवानगी ‘आयटा’ने दिली होती .


गुगलने काही वर्षापूर्वी मोबाईल मार्केटमध्ये एन्ट्री केली आणि अनेक बड्या कंपन्यांना टक्कर देत टेलिकॉम क्षेत्रात स्वतःचे वेगळे स्थान निर्माण केले . नुकतेच कंपनीने आपले आणखी २ नवीन मोबाईल लाँच करण्याची घोषणा केली असून लवकरच ते फोन ग्राहकांना उपलब्ध होतील . गुगलने एचटीसीसोबत आपण या फोनची निर्मिती केली असल्याचेही सांगितले आहे . पिक्सेल २ आणि पिक्सेल २ XL हे हायटेक फीचर्स असणारे स्मार्टफोन अॅपलला टक्कर देण्याची शक्यता तज्ञांकडून व्यक्त होत आहे . कंपनीने अधिकृतपणे अद्याप या दोन्हीही फोनच्या फिचरबाबत कोणतीही ठोस माहिती दिलेली नसली तरीही ती लिक झाली आहे . पिक्सेल २ स्पेसिफिकेशन या फोनमध्ये ५ इंचाची एचडी स्क्रीन आणि क्वालकॉम स्नॅपड्रॅगन ९३६ प्रोसेसर असेल असाही दावा करण्यात येत आहे . शिवाय ६४ जीबी ( अंदाजे किंमत ४२ हजार रुपये ) आणि १२८ जीबी ( अंदाजे किंमत ४९ हजार रुपये ) स्टोरेज असे दोन फोन लाँच केले जातील . पिक्सेल २ मध्ये ऑटो फोकस फीचर्ससह १२ मेगापिक्सेलचा सिंगल रिअर कॅमेरा असून 8 मेगापिक्सेल फ्रंट कॅमेरा असेल असेही म्हटले जात आहे . पिक्सेल २ XL स्पेसिफिकेशन लिक झालेल्या रिपोर्टनुसार , या फोनमध्ये ६ इंचाची एचडी स्क्रीन आणि क्वालकॉम स्नॅपड्रॅगन ८३६ प्रोसेसर असेल . याबरोबरच ६४ जीबी ( अंदाजे किंमत ५५ , ७५० रुपये ) आणि १२८ जीबी ( अंदाजे किंमत ६२ , २५० रुपये ) स्टोरेज असे दोन पर्याय उपलब्ध असतील . या दोन्हीची रॅम ४ जीबी इतकी असेल . पिक्सेल २ XL मध्ये १२ मेगापिक्सेल सिंगल रिअर कॅमेरा आणि १२ मेगापिक्सेलचा फ्रंट कॅमेरा असेल . रिअर कॅमेऱ्यात फेस डिटेक्शन आणि ऑटो लेझर फोकस हे विशेष फीचर्स मिळण्याची शक्यताही वर्तविली जात आहे . या दोन्ही फोनच्या बॅटरी बॅकअपविषयीच्या चर्चांना उधाण आले असून पिक्सेल २ मध्ये २७०० मिलीअॅम्पिअर्सची आणि पिक्सेल २ XL मध्ये २५२० मिलीअॅम्पियर्सची असेल असे बोलले जात आहे . याशिवाय फोनमध्ये फास्ट चार्जिंग फीचर असेल .


मराठी सिनेसृष्टीतील चॉकलेट बॉय वैभव तत्ववादी आणि हिंदी टेलिव्हिजनवर अधिराज्य गाजवलेली अंकिता लोखंडे प्रथमच एका सिनेमातून प्रेक्षकांच्या भेटीला येत आहेत . हा सिनेमा कोणता असेल हे तर एव्हाना साऱ्यांनाच माहित पडले आहे . कंगना रणौतची मुख्य भूमिका असलेल्या ‘मणिकर्णिका - द क्वीन ऑफ झांसी’ या सिनेमात वैभव - अंकिताची जोडी पाहता येणार आहे . सिनेमाच्या सेटवरच अंकिता आणि वैभवची ओळख झाली . अभिनेत्री प्रार्थना बेहरे ही अंकिताची फार चांगली मैत्रीण असून ती वैभवचीही तेवढीच जवळची मैत्रीण आहे . जेव्हा वैभव अंकिताला भेटणार होता , त्याआधीच प्रार्थनाने अंकिता कशी आहे याची स्तुतीसुमनं वैभवसमोर गायली होती . चित्रीकरणादरम्यानही त्यांची मैत्री फुलत गेली . खाणं , अध्यात्म आणि चिंतन या तीनही विषयात या दोघांची आवड सारखी असल्यामुळे त्यांची मैत्री अधिक घट्ट होत गेली . वैभव तत्ववादी - अंकिता लोखंडे यांच्या नात्यात नवा बहर जातीवाचक वक्तव्य केल्याने सलमान - कतरिना अडचणीत रणबीरची शेवटची आठवणही दीपिकाने मिटवली ? PHOTO : ‘त्यांच्या’ हसण्यावर खिलाडी कुमार भाळला ‘मणिकर्णिका’मधील कंगनाचा दुसरा लूक व्हायरल भावनिक , नैराश्यग्रस्त होणं मला परवडणारं नाही - सलमान खान डरना जरूरी है ! अनुष्काने साकारलेली ‘परी’ पाहून पुन्हा धडकीच भरेल रिअॅलिटी शोमधील अल्पवयीन मुलीचे चुंबन घेतल्याप्रकरणी पपॉनविरोधात तक्रार दाखल बनावट आधार कार्ड दाखवून अभिनेत्रीच्या घरी चोरी … . म्हणून ‘पॅडमॅन’मधील माझ्या भूमिकेवर कात्री लावली - सोनम कपूर


एकीकडे सरकार डिजिटल इंडियाचा नारा देत असताना दुसरीकडे मात्र एक धक्कादायक बाब समोर आली आहे . सोशल मीडिया आणि इतर गोष्टींचे लोण ग्रामीण भागात पोहोचले असताना देशात केवळ १९ टक्के लोक इंटरनेट वापरतात . यातही १५ ते ६५ या वयोगटातील लोकांचा सहभाग असतो असे या अहवालात म्हटले आहे . तर याच वयोगटातील ३५ टक्के लोकांना इंटरनेटबाबत माहिती असते असेही यामध्ये नमूद करण्यात आले आहे . इंटरनेटचा वापर वाढला असे आपल्याला वाटत असले तरीही भारतात अजूनही इंटरनेटविषयी पुरेशी माहिती नाही असा निष्कर्ष यामध्ये नोंदविण्यात आला आहे . भारतीय दूरसंचार कंपन्यांसोबत मिळून धोरण आणि नियामक म्हणून काम करणाऱ्या लर्नेशिया या थिंक टँकने हा अहवाल तयार केला आहे . भारतात ग्राहकांना परवडेल अशा दरात इंटरनेट सेवा दिली जात असूनही ती सुविधा वापरणाऱ्यांची संख्या इतकी कमी कशी याबाबत चिंता व्यक्त करण्यात येत आहे . तर १५ ते ६५ वयोगटातील लोकांपैकीही इंटरनेटचा वापर करणाऱ्यांपैकी २७ टक्के लोक हे काही सर्च करण्यासाठी किंवा इतर गोष्टींसाठी नाही तर सोशल मीडियावर सर्फींगसाठी इंटरनेटचा वापर करतात . त्यामुळे भारतातील ही आकडेवारी नक्कीच धक्कादायक असल्याचे म्हटले जात आहे .


काजू , बदाम यासारख्या सुक्या मेव्यातून मिळणारी प्रथिने हृदयासाठी उपयुक्त असून मांसाहारातून मिळणाऱ्या प्रथिनांमुळे हृदय आणि रक्तवाहिन्यांसंबंधीचे रोग होण्याचा धोका बळावत असल्याचे एका अभ्यासातून आढळून आले आहे . अमेरिकेतील लोमा लिंडा विद्यापीठ आणि फ्रान्समधील राष्ट्रीय कृषी संशोधन विद्यापीठातील संशोधकांनी अभ्यासात सहभागी झालेल्या ८१ , ००० लोकांच्या माहितीचे विश्लेषण केले . हा अभ्यास इंटरनॅशनल स्टडी आफ एपिडेमिओलॉजी या नियतकालिकात प्रसिद्ध करण्यात आला आहे . जे लोक जास्त प्रमाणात मांसाहार करतात त्यांना हृदय आणि रक्तवाहिन्यांसंबंधीचे रोग होण्याचा धोका ६० टक्क्यांनी अधिक असतो , तर जे लोक सुक्या मेव्याचा आहारात समावेश करतात त्यांना हृदय आणि रक्तवाहिन्यांसंबंधीचे रोग होण्याचा धोका ४० टक्क्यांनी कमी असल्याचे या अभ्यासात आढळून आले . आहारातून मिळणाऱ्या मेदाचा परिणामदेखील हृदय आणि रक्तवाहिन्यांसंबंधीच्या रोगांवर होत असला तरी प्रथिनांमुळे स्वतंत्ररीत्या होणारा परिणाम हा महत्त्वाचा असून अद्याप दुर्लक्षित होता , असे लोमा लिंडा विद्यापीठातील गॅरी फ्रेजर यांनी सांगितले . लाल मांसाचा आहारात जास्त प्रमाणात समावेश केल्यामुळे हृदयाला धोका असून सुक्या मेव्याचे सेवन केल्यामुळे हदयाचे आरोग्य स्वस्थ ठेवण्यास मदत होते . पोषकाहारतज्ज्ञांनी मांसामधून वाईट मेद आणि सुक्या मेव्याच्या सेवनातून चांगले मेद शरीराला मिळत असल्याचे म्हटले आहे . या पदार्थामधील प्रथिनांमुळे होणाऱ्या जैविक परिणामदेखील होत असल्याचे आढळून आले आहे , असे फ्रेजर यांनी सांगितले . याआधीच्या अभ्यासामधून मांसाहार आणि शाकाहारातून मिळणाऱ्या प्रथिनांचे विश्लेषण करण्यात आले होते ; परंतु या अभ्यासामध्ये लाल मांस आणि सुका मेवा या ठरावीक पदार्थामधून मिळणाऱ्या प्रथिनांवर अभ्यास करण्यात आला .